Kutubxona - Nabi Jaloliddin. Ayol (hikoya) / Kiril\nSiz shu sahifadasiz: Nabi Jaloliddin. Ayol (hikoya) / Kiril\nАсар номи Аёл (ҳикоя)\nЛанг очиқ темир дарвозадан кириб келган уринганроқ «Нексия» ўнг тарафдаги вагон-уйдан бироз ўтиб тўхтади. Унинг орқа эшигидан юз-кўзию ҳаракатларидан чинакам амалдорлардек кўри¬нишга астойдил чиранаётганлиги сезилиб турган қирқ ёшлардаги эркак шошилмай тушди. Эшикни ёпиши биланоқ машина нари кетди. Бирпас у ён-бу ён синчков назар ташлаган бўлди-да, вагон-уй олдидаги қават-қават алламбало кийимларнинг устидан «йўлчи»ларнинг сариқ камзулини кийиб, биқсиган, қалин, беўхшов қўлқопини ечаётган аёлга қаради. Аёл оёғидаги кигиз этик туфайли ҳамда эски жун рўмолини оғзи-бурнигача ўраб, тепасидан туссиз қалпоқ ҳам бостириб олганидан, бир қарашда, хийла семизга ўхшаб кўринади.\n– Ҳм-м, хорошо...\nШура вагон-уйга кириб, ихчам чўян печка ортидаги эшикчаси очиқ қолгани учун совун, тиш ювгич, шампун ва яна алланималар кўзга ташланган тумба устидаги телефонни четроққа суриб, ёнига қўлқопини қўйди. Бурчакдан пақир, қоғоз халтада яна нимадир (дори шекилли) ва каттароқ қуруқ латта олиб, ташқарига қайтиб чиқди. Вагон-уй биқинидаги супурги ва швабрани иккинчи қўлида тутиб, идора биноси орқасидаги ҳожатхона томон юрди. Шу одамнинг феъли қизиқ-да, дея ўйларди у раҳбар ҳақида, сал тузукроқ муомала қилса, бир жойи камайиб қолармикин-а? Кибру ҳаво деб шуни айтсалар керак-да. Шу ҳолида ҳам унинг кўнгли ғаразсиз эди, рўмоли туфайли базўр кўринаётган кўзларида ранжиш аломати сезилмасди. Аслида у уйидан чиқар чоғи бировдан ранжимасликка, тақдири нени раво кўрса, кўнишга қаттиқ аҳд қилганди. Лекин гоҳо одамларнинг гап-сўзларини, феъл-атворларини тош-тарозига солиб, мулоҳаза қилишлари, ўзича хулоса чиқаришлари рост. Ҳа, нима, одамнинг одамдан фарқи бор-да, ахир. Ёки раҳбар ёшлигига боряптимикин-а? Қирққа кирган одам ёшми, каттами ўзи?.. Олдинги раҳбар олтмишга бориб қолганигами ё феъли асли шунақамиди, юмшоқ кўнгилли, кишини аяб сўзлагувчи, мулойим боқувчи эди...\nЎшанда Шура поезддан тушди-ю, кўнглида бироз қўрқув ва умидворлик ила вокзалга туташ ивирсиқроқ кичик кўча бўйлаб юра кетди. Кўп юрмади. Сўл ёқдаги темир равотни кўрди-ю, таққа тўхтади. Журъатсизлик билан дарвозадан кириб, кекса қоровулга рўпара келди. Қоровул аёл билган бошқа қоровуллардек «егов» ва «тишли» эмас эканми ёки ишини Худо ўнгладими, уни дарров раҳбар томон йўллади.\nШуниси қизиқки, раҳбар қўлидаги паспортда «Санобар», деб ёзилганини кўриб турган бўлса-да, «Нега исмингизни Шура деяпсиз?» демади, аёлнинг шундай иссиқда юз-кўзини чирмаб олганлигидан ҳам шубҳаланмади. Унга яна бир бор қаттиқ тикилди-ю, меҳрибон оҳангда сўради:\n«Ўзбекчани чиройли гапирарканми?» деган гап ўтди раҳбарнинг хаёлидан.\nАёл «йўқ» дейишга деди-ю, ичида бир сесканиб кетди – ҳар ҳолда бегона жой, тун бўлса... Йўқ, Худо ярлақаб, бу ернинг тунларига ҳам, кунларига ҳам кўникди. Раҳбарни ҳар гал учратганида эса мусофирлик кўйида, худди яқин бир кишисини кўргандай меҳри ийиб, дийдаси юмшарди. Отаси тенги раҳбар уни тергаш тугул бирон марта «сен» демади. Аввал қоровул бўшади, кейнроқ у ҳам пенсияга чиқиб кетгач, Шура етимдай бўлиб қолди. Олти ойча бурун эса ҳайдовчисини эргаштириб янги раҳбар келди. Кела солиб бечора аёлни сўраб-суриштира бошлади, қисти қафасга олди. Аммо Шура «ғиқ» этмади, нима деса, итоаткорона бажарди. Ҳайтовур, раҳбар кейин-кейин сал пасайди. Одамнинг одамдан фарқи борлиги шу-да ахир...\nУ аввал эркаклар хонасини тозалади – захкаш, ифлос, бадбўй ҳожатхонанинг қоп-қора полини шошилмай супуриб, ахлатларини ичкарига туширди, сўнг латтанинг бир бўлагини ҳўллаб, қачонлардир бўялган, ҳозир доғ-дуғ бўлиб кетган деворни ювишга тутинди. Ажабки, шунча ёқимсиз борлиқ ичра оппоқ бўлиб кўринган силлиқ қўллари нафису нозик, тирноқлари, узун бармоқлари дилга ғулу ҳамда ҳайрат солгудек эди. У полни юваётганда ҳайдовчи пайдо бўлди-да, «их, Шура, шу ердамидинг», деб қўяркан, гўё ҳеч кимни кўрмаётгандек нариги бўлмага шоша-пиша ҳожат ушатиб, чиқиб кетди.\nШура энгашганича юмушини қилаверди. У ё раҳ¬¬¬барнинг «қоронғида топган» ҳайдовчисини яхши билганидан унга тенг бўлишни истамади ва ёки ўз хаёлларидан айрилмай, балки писандасиз ҳаё сақ¬лашга уринди. Хаёлида эса Рустам акаси... Қизиқ, ҳожатхонани тозалаётганигами, ғалати хотиралар ёдига тушарди.\n– Ота-боболаримиз, - деганди бир куни Рустам, – бирон қизникига совчиликка борсалар, аввало ҳов¬ли¬сию ўчоқ-қозони ва айниқса, ҳожатхонасининг саранжом-саришта, покизалигига эътибор беришган. Чунки у кишининг нажасидан покланиб чиқадиган жойи-да. Кимлардир унга бўлакча қарашади, энг ифлос жой деб билишади. Шунинг учун ундайларнинг уйига, ҳожатхонасига кирсанг, инсонлигингга шикаст етади...\nУнда тиббиёт институтининг олтинчи курсида ўқи¬шарди. Икковини Санкт-Петербургда ўтадиган илмий семинарга жўнатишди. Ҳашаматли меҳмонхонада роса бир ҳафта «давру даврон суришди». У ердаги аҳли одамга хос шарт-шароитлар, қўйингки, ҳожатхонадаги озодалик баъзида киши кўнглида уйғонгувчи хўрликни қув¬гандек бўлди. (Ҳозир-ку бунақа масканлар Тошкентда ҳам истаганча топилади).\nФаришталар «омин» деган экан, еттинчи курсда турмуш қуриб, ижарада яшаётган Рустамнинг телевизорда ҳар ҳафта ўйналадиган лотореясига машина ютуғи чиқди-ю, уни дарров сотиб, пулига икки хонали уй олишди. Санобар янги уйда сира тинмасди – эрталаб ҳам, ўқишу ишдан кейин ҳам уйини «ялаб-юлқаб» зерикмасди. У ваъдасида ҳам турди – Рустам покизалик ва қулайлик оғушидаги ҳузур-ҳаловат пинжида мас¬ту сархуш яшай бошлади...\nЭски қора телефон туйқус жиринглаб, хаёлини тўзитди. Жуда овози ўткир-да қурғурнинг, қандай пасайтирса бўларкин-а? У бу ҳақда телефон ҳар гал жиринг¬лаганда бир қур ўйлаб қўяди. Гўшакни қулоғига тутди – котиба экан. Бир қўлида телефон ёнидаги қўлқопни ўзи тикиб қўйган ипидан тутиб, девордаги михга илди. Котибага жавоб бериш асносида кроватининг оёқ томонига осилган соатга қаради – ўн бир бўлиб қолибди-да. Одатдагидек «чойинг қайнадими», дея гап бошласа керак. Ишхонада бошқа аёл зоти бўлмаганидан иккови ҳар куни шу ерда тушлик қилишади. Элликлардан ошган, ҳам котиба, ҳам «отдел кадр» бу аёл Шуранинг афт-ангорига қараб, олдинига ундан жирканиб юрди. Кейин-кейин юриш-туришини, тутумини зимдан кузатиб, ўрис бўлсаям (негадир ҳамма уни ўрис деб ўйларди), покиза, четин аёл эканлигига ишонди, ёлғизлик аллақачон жонига текканидан аста-секин у билан ош-қатиқ бўла бошлади.\n– Қалайсан, Шура? – деркан, қўлидагиларни кроват яқи¬нидаги устига гулли плёнка солинган, «қартай¬ган» столга қўйди. – Тезроқ бўл, қорним очиб кетди.\n– Менинг нимамга тегажоғлиқ қилади-я, опа. – Унинг рўмоли қошигача тушиб турар, оғзини эса овқат ейиш учун хиёлгина очганди холос. – Чиройлироқ нарса бўлсам экан...\n– Мен у маънода айтмадим. Бу бола одамларни камситиб ҳузур қиладиганга ўхшайди-да, шунга... Сен бўлса, чиройлисан, Шура, фақат буни яширасан.\n– Доим шунақа деб кўнглимни кўтарасиз. Чирой қаёқда-я манда... – Унинг терилмаганидан беўхшов кўринган қоп-қора қошлари, пардозсиз, бироқ узун-узун қайрилма киприклари, қорачиғи тим қора, оқи эса сут рангини эслатувчи кўзлари хиёл сўлғин, лекин тиниқ, таранг оқ юзи, ҳар қанча ўраб-чирмамасин, зийрак нигоҳларни ёндиргудай эди.\nБу буюк ёзувчи Эрнест Хемингуейнинг сочлари оппоқ, юзи қорайган ҳолда тушган бутун оламга машҳур сурати эди. Раҳматли Рустам акаси унинг асарларини, айниқса, «Чол ва денгиз»и билан мана шу суратини жудаям яхши кўрарди. Талабалик йиллари ётоқхонасида осиғлиқ турган сурат кейинроқ янги уйининг деворига кўчганди.\nИнститутни битириб, иккаласи ҳам осонгина ишга киришди – Рустам касалхонага, у эса поликлиникага. Аммо орадаги масофага қарамай, ҳар куни бирга тушлик қилишарди. Оқ либосда Санобарнинг чиройи ўн чандон ортиб кетгандай туюлар, Рустамнинг юраги қинидан чиққудай бўлиб, унга ютоқиб тикиларди, ёнида турса ҳам соғинаётганлигини ҳис қиларди. Ҳафтада бир кун тушлик маҳали лотерея сотиб олгани борарди ва ўша кунни базўр кеч қилиб, юрагини ҳовучлаганча уйига – хотинининг бағрига ошиқарди. У тузуккина шоир эди, шеърлари асосан Санобарга бағишланарди ва унгагина ўқиб берарди. Файласуфлиги тутганда эса, «Чол ва денгиз» ҳақида гапира бошларди. Санобар унда ҳали бу асарни ўқимаганди. Тўғри, бир бор ўқишга тутинди, лекин бардоши етмади, зерикиб кетди.\nУлар бахтиёр эдилар: янги уй, янги жиҳозлар, ишларидаги ёшларга хос «кашфиётлар», тушликдаги учрашувлар, тунги оташу бетакрор ҳузурлар – буларнинг бари тугамайдигандек, эскирмайдигандек эди. Лекин ҳадеганда фарзанддан дарак бўлмаганидан юракларидаги бир-бирларига айтолмаган сим-сим оғриқ тобора улканлашиб борарди.\n– Майли... Шунга шунчаликми? – Аёл эрини беозор қучиб, юз-кўзларини силади. – Қўрқитиб юбордингиз-ку!..\n– Сано... – деди Рустам яна ялинчоқ оҳангда. – Сен ниҳоятда чиройлисан, тошкентликсан. Мен бўлсам, хуппа-хунук қишлоқи бир боламан. Нега менга теккансан-а?\nАввал Санобар уйғонди, қараса, эрининг танаси музлаб ётибди...\nШура ёлғиз қолди. Дарвозани ёпиб, хонасига кирди. Ҳувиллаган хонада фақатгина соатнинг чиқиллаши эшитилади. Юрагини яна таниш ваҳм босди. Ундан қутулиш ниятида хаёлини чалғитмоқчи бўлди: нима овқат қилсамийкин-а, дея ўйлади, мастава қила қоламан. У қорин тўйғазиш эмас, кўпроқ вақт ўтказиш учун овқат пиширарди. Кичкина қозончасини печкага қўйиб, ёғ қуйди-да, масаллиқларни тўғрашга тушди. Ёғ қизигач, бир қошиқ олиб, совутди ва шишинқираган қўлларига суркади. Кейин масаллиқларни қовуриб, сув қуйди-да, қозонча қопқоғини ёпди. Бугун сочимни таролмайман шекилли, дея ўйлади бурчакдаги тоғорага кўзи тушиб, тағин ҳалиги сўхтаси совуқ келиб қолса... Уст-боши билан кроватга ёнбошлади. Ёнбошларкан, нигоҳига Хемингуейнинг сурати урилди. Бир пас тикилиб ётди. Яна ёзувчининг таниш нигоҳи билан тўқнашди. Бағри ўртаниб, хўрланиш жунбушга келди ва шунинг баробарида ёстиғи остидаги «Чол ва денгиз» эсига тушди. Эскириб, ранги униқиб кетган қадрдон китобни қўлига олди. Беихтиёр варақлади. Аллақайси саҳифада тўхтади. Кўзлари хонанинг хира ёруғига кўникиб, ҳарфлар тиниқлашгач, қарийб ёд бўлиб кетган сўзларни овоз чиқариб ўқий бошлади:\n«Шамол – бу, сўзсиз, бизга биродарку-я, – деб ўйлади у ва кейин қўшиб қўйди: – дарвоқе, ҳар доим ҳам шундай эмас. Кўз илғамас денгизни олсак – у ҳам дўсту душманларимизга тўла. Тўшак-чи... – ўйларди у. – Тўшак – биродарим. Ҳа-да, худди шундай, оддий тўшак. Ўринга оёқ чўзиш айни ҳикматнинг ўзи. Енгилиб бўлганингдан кейин елкангдан тош ағдарилгандай енгил тортасан қўясан! – хаёл қилди у. – Мен бунинг шунчалик осон бўлишини билмасдим... Ким ҳам сени енга қолди ўзи, чол? – сўради у ўзидан. – Ҳеч ким, жавоб берди у. – Айбим шуки, мен денгизда ҳаддан ташқари узоқ кетиб қолдим».\nЖим қолди. Бўғзи куйиб, бағри баттарроқ ўртанди. Кўзларига ёш тўлди. «Мана, Рустам ака, ўша сиз айтган ҳаёт билан ёлғиз юзма-юз турибман», – деди чийиллаб ва энтикиб кетди. «Ёлғиз ўзим қолдим, Рустам ака!» Чол-ку ўз орзусидаги улкан балиқни тутди. Лекин уни «душманлар» еб битиришди. Соҳилга балиқнинг устихонигина етиб борди. Устихони бўлса ҳам қолди-ку ахир!.. Сиздан эса... Ҳеч йўқ битта тирноқ ташлаб кетсангиз бўлмасмиди! Бошқа ҳеч нарса керакмасди манга!»\nРустамни қишлоғида чиқаришди. Санобар унинг йигирмасини ўтказиб қайтди. Ортиқ чидолмади. Шунча кун қарийб емади, ичмади, бошқаларга ўхшаб айтиб дод солмади. Сўзсиз ўтираверди, сассиз йиғлади, икки ярим йиллик бахтиёр ҳаётини ўйлаб, хўрланди, эзилди. Қақшаган, гарангсиб увушган шуури ва маҳзун қалбининг аллақайси пучмоқларида эрининг энди қайтмаслигини англагани сайин фарёд уриб, бу даҳри дунни бузиб юборгиси келарди...\nБир неча ой ўтиб, Санобарнинг ранг-рўйи аслига қайта бошлади. Ана ўшанда атрофида уни кўрганда «ғилқ-ғилқ» ютиниб, кўзи ялтираб қўйгувчи эркакларнинг кўпаяётганлигини туйқус пайқаб қолди. Ҳатто бир куни бош врач хонасига чорлаб, қўлидан тутди-да, изҳори дил қилди. Агар розилик берса, иккинчи хотинликка олишини, ҳар неки ками, орзусига етказишини айтди. Ўшанда эрининг «бошқага қиё боқсанг, у ёқда ҳам куйиб кетаман», деган гапларини эслаб, яна танини жон тарк этгандай бўлди, «ерсиз хотин» аталмиш «тавқи лаънат» пешонасига бир умрга муҳрланганини ҳис қилиб, зор-зор йиғлади. Қайтиб ишга чиқмади. Икки-уч кундан сўнг шартта эски-туски бозорига борди-да, йиртиқ-ямоқ кийим-бош сотиб олди. Уйи ва нарсаларига яқинлари кўз-қулоқ бўлиб туришини, уни изламасликларини, қачондир ўзи қайтишини айтиб, хат ёзди-ю, калитга қўшиб уларга йўллади ва эски-тускиларни эгнига илиб, «бабуля-ю маруса»га айланди. Вокзалга борди-да, дуч келган поездга ўтирди...\n... Шом қоронғуси тушганда овқати пишди. Қозон¬чани печкадан олиб, ўрнига чойнакни қўйди. Таш¬қарига чиқиб, ҳар кунги одатига кўра бино ёнбошидаги симёғочга ўрнатилган чўмичмонанд қалпоқли каттакон чироқни ёқди. Ҳаммаёқ ёришиб, ҳаттоки кундузи кўзга хунук, балки ваҳимали кўринган турли қури¬лиш анжомлари уюмлари ола-чалпоқ қор устида чиройли манзара касб этгандек туюлди. Чироқнинг ўткир нури дарвоза ва вагон-уй олдига етганда, ожизланиб, кўр ойдинликка айланарди. Шура бунга кўникиб қолганди, шунинг учун қоровулхона ёнбошидаги лампочкаси йирикроқ бурундай келадиган чироқни ҳам ёқиб, унинг катта чироқдан хижолат бўлаётгандек қизаришига маъноли бир қараб қўйгач, хонасига қайтди. Мундайроқ бўлсаям, телевизор сотиб олишим керак, шекилли, дея ўйлади чинни косани яримлатиб овқат қуяркан. Э, ортиқча бош оғриғи бўлар. Ҳам ҳайдовчига ўхшаган сурлар кириб ўтириб олади. Ундан кўра тинчгина...\nЕнгил тамаддидан сўнг, эндигина чой хўплаганида, дарвоза томондан машина овози эшитилиб, бир сес¬каниб тушди: наҳотки аёллар деса юраги ўпкасига ўтиб кетадиган турқи совуқ ҳайдовчининг ҳалиги гапи рост бўлса? Энди нима қиламан-а?! У шоша-пиша дастурхонни йиғиштириб, ташқарига чиқди. Ҳайдовчи «ешикни оч» дея бақиргач, бир қўли билан «Нексия»нинг чироғидан кўзини пана қилиб, дарвозани очди. Машина вагон-уйдан пича ўтгач, тўхтади. Ундан аввал ҳайдовчи, унинг ортидан яна бир йигит ва икки қиз тушди. Йигитларнинг қўлидаги халталарда нималардир бор эди.\nТор шим, пошнаси ингичка узун этик, калта куртка кийган, сочи елкасини ёпмаган ялангбош қизлар Шуранинг ёнидан ўтишаркан, бири «Приветик, бабуля», деб қўйди хиринглаб.\nШу пайт «бақироқ» телефоннинг овози хонани тутди. Шура сесканиб кетди. Гўё гўшакни олиши билан ҳозирги ҳолига нажот топадигандай шошиб телефонга ёпишди. Котиба экан. Хонадагилар нафасларини ютиб, Шурага тикилиб қолишди.\nКотиба ҳол-аҳвол сўради, «тинч ўтирибсанми», деди, негадир қўққисдан телефон қилгиси келиб қолганини айтди. Бир ҳамдард топилганидан Шуранинг дийдаси юмшади, йиғламсираб ҳайдовчининг қилиғини арз этиб юборишига бир баҳя қолди. Лекин айтолмади, қўрқди. Эртага ҳам шу ерда ишлайди, яшайди-ку, ахир! Шу боис гапни қисқа қилди.\n«Нима қилай, Рустам ака? – деди юраги қақшаб. – Чидолмаяпман!.. Ахир мен бундай яшолмайман! Яшолмайман!..»\nШу пайт Шуранинг рўпарасида Рустам акаси пайдо бўлди. «Сен дунёдаги энг гўзал аёлсан, Сано, буюк ҳаё соҳибасисан!» – деди у нигоҳи билан хотинини эркалаб, Шура ҳайдовчига қаттиқ тикилиб, ўнг қўлида бошидаги қалпоғини ечиб, оҳиста ерга туширди. Кейин жулдур жун рўмолини ечди. Соч қисқичини олиши билан тим қора сочлари елкаси узра мастона тўлғондилар. Кўзлари ҳайратдан чақнаган ҳайдовчи «ие-ие» деркан, қайта ўтириб қолди. Шура энди коржома – сариқ камзулини ечди-да, сўнг бошқа қават-қават кийимларини ҳам ёнига ташлади. Ниҳоят пушти ичкўйлакда қолганда, кимдир биров «Бу ёғига энди стриптиз кўрамиз шекилли», деб қўйди овози титраб. Аммо кравотдаги қиз яланғоч кўксига беихтиёр бир қараб олгач, ўзига ёпишмаган ҳаракатлар билан уни тўсишга уринди. Ҳайдовчи ҳам устига кийимини илди. Шура кўзларига ёш тўлиб, энди ичкўйлагини ечиб юборди. Оқ мармардек товланган, ҳарорат уфурган бетимсол танани, жон ўртагувчи қадду қоматни кўрган шаҳватпарастлар оғизлари ланг очилиб, девордек қотдилар. Икки қиз эса ўзлари англамаган нотаниш бир сўлиш олдилар. Шуранинг юз-кўзларини ёш юваркан, кўксини қучиб турган сийнабандини ҳам ечди. Оппоқ сийнаси балоғат ёшидаги қизларникидек таранг ва ғуборсиз эди. Аммо у ҳозир яланғоч эмасди, гўё ўзининг энг чиройли кийимларини кияётгандек, атрофга бокиралик, поклик ифорини таратаётгандек, буюк ҳаёсини намойиш этаётгандек туюларди.\nРўпарасидагилар беихтиёр ерга қарадилар...\n"http://kutubxona.nostritemporis.com/wiki//index.php?title=Nabi_Jaloliddin._Ayol_(hikoya)_/_Kiril&oldid=13538" dan olindi


Ота-онага оқ бўлиш (4) – Islom Nuri\nОта-онага оқ бўлиш (4)\nОта-онага яхшилик қилишга ёрдамчи бўладиган ишлар\nОта-онага яхшилик Аллоҳнинг катта неъматаларидан бири бўлиб, Аллоҳ уни Ўзи ҳоҳлаган бандасигагина ато этади. Фарзанд учун агар уларга амал қилса ота-онасига яхшилик қилишига ёрдамчи бўладиган ишлар мавжуд. Улардан баъзилари қуйидагилар:\n1 – Аллоҳ таолодан ёрдам сўраш\nБу – Аллоҳ таолога ибодат ва дуони чиройли қилиш, Унинг шариатига қатъий амал қилиш билан бўлади. Шояд Аллоҳ шундай бандасига ота-онасига яхшилик қилишига тавфиқ ато этиб, ёрдамчи бўлса.\n2 – Ота-онага яхшилик қилишнинг фазилатлари ва оқ бўлишнинг ёмон оқибатларини ёдда тутиш\nЯхшиликнинг самараларини билиш ва унинг чиройли оқибатларини ёдда сақлаш, шу яхшиликни қилишга ундайдиган энг катта омиллардан биридир.\nШунингдек, оқ бўлишнинг хунук оқибатлари, у келтирадиган ғам ва надомат ҳақида тафаккур қилиш ҳам, ота-онага яхшилик қилишга ёрдам бериб, уларга оқ бўлишдан узоқлаштиради.\n3 – Ота-онанинг фазлу-марҳаматларини қалбга жо қилиш\nЧунки, ота-она фарзанднинг дунёга келишига сабабчи бўлдилар. Унинг улғайиши учун машаққатлар чекиб, тарбия қилдилар. Улар унга энг холис раҳм-шафқат ва меҳрибонликни кўрсатдилар. Фарзанд ота-онаси учун қанча хизмат қилмасин уларнинг ҳақларини адо эта олмайди. Шу нарсаларни қалбга жо қилиш ҳам, ота-онага яхшилик қилишга ундайди.\n4 – Нафсни ота-онага яхшилик қилишга ўргатиш\nОта-онага яхшилик қилиш одат тусига кириши учун, фарзанд бу йўлда тер тўкиши ва нафси билан курашиши керак.\n5 – Ажралинган пайтда Аллоҳдан тақво қилиш\nОта-она оилавий ҳаётларида келиша олмай ажраладиган бўлсалар, уларнинг ҳар бири фарзандларни бошқасига яхшилик қилишга буюрсин, улардан ҳар бири фарзандларни иккинчисига қарши гиж-гижламасин. Чунки, фарзандлар оқ бўлишга ўрганиб қолсалар, ота-оналар бунинг қурбони бўлиб, бахтсиз бўладилар ва болаларини ҳам бахтсиз қиладилар.\n6 – Оталарнинг солиҳ бўлиши\nОталарнинг солиҳ бўлишлари фарзандларнинг солиҳ бўлишлари ва ота-оналарига яхшилик қилишларига катта омилдир.\n7 – Яхшиликка чақириш\nБу — яхшиларни янада кўпроқ яхшилик қилишга қизиқтириш ва яхшиликнинг фазилатларини эслатиш, ота-онасига оқ бўлаётганларга насиҳат қилиш ва оқ бўлишнинг ёмон оқибатларини эслатиш билан бўлади.\n8 – Болаларга яхшилик қилишларида ёрдам бериш\nОта-оналар фарзандларига уларни яхшилик қилишга қизиқтириш, яхшилик қилганларида миннатдорчилик билдириш ва дуо қилиш билан ёрдамчи бўлишлари лозим.\nМен шундай оталарни биламан, уларнинг ёши юздан ошган бўлсада, фарзандлари ва набиралари бирон лаҳза ҳам улардан ажралишга сабр қила олмайдилар, балки уларга тинимсиз яхшиликлар қилиб, яхшилик қилишда бир-бирлари билан мусобақалашадилар балки бу хизмат билан лаззат оладилар.\nБу фарзандларнинг ота-оналарига яхшилик қилишларига ундаган — Аллоҳнинг тавфиқидан кейинги – катта омиллардан бири отанинг фарзандларига яхшилик қилишда ёрдамчи бўлиши эди. Чунки у, фарзандларини севар, уларнинг ҳаққига хайрли дуолар қилар, қилган яхшиликлари учун миннтадорчилик изҳор этар, мақтар, уларнинг қалбига сурур кириши учун тиришар ва уларни севимли исмлари билан чақирар эди.\n9 – Фарзанд ўзини ота-она ўрнига қўйиб кўриши\nЭй фарзанд, эртага ёшинг улғайиб, белинг букчайиб, сочларингга оқ тушиб, ҳаракат қилишга ҳам ожиз қолганингда фарзандларингнинг сенга ёмон муомала қилишлари, шафқатсизларча эътиборсиз қолдиришларига дучор бўлишинг сени хурсанд қиладими?!\n10 – Ота-онасига яхши бўлган ёки оқ бўлган одамларнинг қиссаларини ўқиш\nЧунки, ота-онасига яхшилик қилганларнинг ҳикоялари ҳимматни кучайтириб, қатъиятни оширади ва эзгулик қилишга ундайди.\nОта-онасига оқ бўлган ва бунинг натижасида бошларига ёмон оқибатлар келган кимсаларнинг ҳикояларини ўқиш, ота-онага оқ бўлишдан нафратлантириб, уни ёмон қилиб кўрсатади ва яхшилик қилишга ундаб, рағбатлантиради.\n12 – Ота-онанинг қилинган яхшилик сабабли қувонгани ёки оқлик сабабли хафа бўлганларини ҳис этиш\nАгар инсон буларни ҳис қилса, яшилик қилиш учун тиришади ва оқ бўлишдан узоқ бўлади. Шоирнинг сўзлари нақадар тўғри:\nЎзининг фироқийла қандай ғуссани\nОта-онасига тоттирганин билсайди ўғил.\nОна ҳайрон бўлиб кезади уйда\nОта-чи, кўз ёшларин оқизади мўл.\nУлар тотишмоқда айрилиқнинг ғуссасин\nУлар яширган илинжи билсайди фарзанд.\nМушфиқ онасига раҳм қиларди\nМеҳрибон отасин хушнуд этарди\nОта-она ва рафиқа ўртасида…\nЁки ота-она ўғлининг миясига “хотининг сени хоҳлаганидек бошқаради”, деб қуядилар, ўғил эса уларнинг сўзларига ишонади. Ҳолбуки, ўғил хотиннинг ҳаққидан ортиқ нарса бермаган ёки ҳаққидан озроқ нарса берган бўлади.\nЙўқ, ундай эмас, балки, ўғил ўртани ислоҳ қилиш учун бор кучини сарфлаши зарур.\nДарҳақиқат, инсондаги шахсият кучи – баъзи одамлар олдида рўй берадиган, натижада унга ишни чигаллаштирадиган ва уни иккиланиш ва ҳайронликка солиб қўядиган бурчлар ва ҳуқуқлар ўртасини мувозанатлаштиришга бўлган қудратида кўринади. Шундай пайтларда оқил инсоннинг ҳар бир ҳақ эгасига ўз ҳаққини жабр қилмай беришга бўлган қудратининг ҳикмати намоён бўлади.\nХилма-хил омиллар ва турли сабаблар ўртасини мувофиқлаштирадиган ҳукмларни олиб келиши, Ислом шариатининг буюклигидан даракдир. Шунинг учун ҳам, оқил инсон, Аллоҳнинг тавфиқидан сўнг, ҳақдорларнинг ҳар бирига ўз ҳаққини жабрсиз бера олади.\nКўплаб ижтимоий фожеалар ва оилавий муаммолар ушбу мувозанатни бузиш сабабли содир бўлади. Бунинг олдини олиш учун эса, ҳар тараф ўзи ва бошқаларнинг ҳуқуқларини риоя қилишга ҳаракат қилиши керак. Қуйида бунга ёрдамчи бўладиган баъзи ўгит ва йўлланмаларни айтиб ўтмоқчимиз.\nБу ўгит ва йўлланмалар ўғил, келин ва ўғилнинг ота-онаси хусусан онасига қаратилгандир.\nАввало ўғилнинг рўли, ўғилнинг ота-она ва хотини ўртасини мувофиқлаштириш учун ёрдам берадиган омиллардан баъзилари қуйидагилардир:\nА – Ота-онани риоя қилиш ва уларнинг табиатларини тушуниш:\nУйлангандан кейин ота-онага қилаётган яхшиликларни тўхтатмаслик ҳамда ота-онаси олдида, хусусан уларнинг ҳар иккиси ёки бири феъли тез бўлса, хотинга бўлган муҳаббатини сездирмаслик.\nХотинга бўлган муҳаббатни сездириш ота-онани ғазаблантириши, у иккисида, айниқса онасида фарзандини қизғаниш туйғусини вужудга келтириши мумкин.\nБундан ташқари ўғил, ота-онасининг кўнгилларини олиши, уларни рози қилиш ва муҳаббатларини қозониш учун тиришиши керак.\nМасалан, эр хотинига: “Мен, ота-онамдан ажралмас бир парчаман. Мен ҳар қанча ҳиссиётим сусайса ҳам, барибир, ота-онамга оқлик қилмайман ва уларга нисбатан қилинган ҳар қандай камситишни кўтара олмайман. Сизнинг ота-онамга бўлган сабрингиз ва эътиборингиз қанчалик кучайиб борса, менинг ҳам сизга бўлган муҳаббатим шунчалик ортиб боради”- дейди.\nМодомики аёлдаги эрнинг ҳаққи аёлнинг ота-онасиникидан каттароқ, Уммат ўртасидаги ижтимоий алоқаларни мустаҳкамлаш йўлида эр ўз қариндошлари билан бўлган алоқаларини сақлаши ҳамда отаси суйган кишилар билан борди-келди қилиши шаръий вазифа экан, оилавий алоқаларни мустаҳкамлаш учун хотин ҳам эри суйган одамлар билан яхши муомалани сақлашга маъмур бўлиши авлороқдир.\nБундан ташқари ўз ота-онасининг ёшида бўлган қайин она ва қайин отасига эҳтиром кўрсатиши, келин қалбининг саховати ва поклигига далолат қиладиган асл исломий ахлоқлардан биридир.\nКелин бу ишларни эрининг розилиги, ақраболарнинг муҳаббати, низо ва ажралишдан қутулиш йўлида қилар экан, уларнинг баракали дуоларига ҳам сазовор бўлади.\nШунингдек, яхши келин шуни ҳам унутмасинки, эрини қизғанишда “рақиб” деб ўйлаётган қаршисидаги бу аёл – эрининг онасидир. Эри эса ҳар қанча бўлсин ўз онасидан воз кеча олмайди. Чунки у уни тўққиз ой қорнида кўтариб юрган. Чақалоқлигида кўкрак сути билан озиқлантириб, меҳру муҳаббати билан боққан. Унга етук инсон бўлгунига қадар мураббиялик қилган.\nҲой келин, қайин онангиз – фарзандларингизнинг бувисидир. Уларнинг бувиларига бўлган алоқалари кучлидир. Сиз қайин онангизга кундошдек муомала қилманг, агар шундай қилсангиз у ҳам сизга кундошдек муомала қилади. Сиз унга онангиздек муомала қилинг, у ҳам сизга ўз қизидек муомала қилади. Гоҳо онадан қаттиққўллик содир бўлиши мумкин, қиз бунга ажру-савоб умидида сабр қилади.\nОилага Ислом одоблари ҳукмрон бўлиб, ҳар бир шахс ўзининг ва бошқаларнинг ҳуқуқларини билса бу оила тинч-тотув ва осуда ҳаёт кечиради.\nЭй келин, шуни ҳам яхши билингки, куёвингиз ўз оиласини сизнинг оилангиздан кўра кўпроқ суяди. Шунинг учун уни маломат қилманг. Зотан, сиз ҳам ўз оилангизни унинг оиласидан кўра кўпроқ суясиз. Демак, сиз уни оиласини таҳқирлаш, озорлаш ёки ҳуқуқларини поймол қилиш билан камситманг. Чунки бу ишлар, уни сиздан нафратланиши ва юз ўгиришига сабаб бўлади.\nКелиннинг куёв оиласини ҳурмат қилишда сустлик қилиши – эрини ҳурмат қилишда сустлик қилиши, демакдир. Агар куёв аввалда бунга бирон жавобни қилмаса ҳам, унинг хотинига бўлган муҳаббатидаги самимийликка футур етиши тайин.\nЎз оиласини суядиган, ота-онасига яхшилик қиладиган эркак – хотини уни ҳурмат қилиши, мақташи ва ундан яхшиликларни умид қилишига лойиқ бўлган фозил инсондир. Чунки, ота-онасига яхшилик қилмаган эркакнинг, кўпинча, хотини, фарзанди, ёки бирон бир одамга яхшилиги етмайди.\nҲой келин, агар сиз эрингизнинг ўз ота-онасига оқ бўлишига ёки уларга ўзингиз ёмон муомала қилишингизга рози бўлсангиз, айтингчи, онангиз ака-укаларингизнинг хотинларидан шундай муомала кўришига розимисиз?!\nЁки сочларингизга оқ оралаб, ёшингиз улғайганида келинларингизнинг сизга шундай муомала қилишларига рози бўласизми?!\nСолиҳа келин куёвининг яхшиликлар қилишига кўмак бериши, кўпинча, —Аллоҳнинг тавфиқидан сўнгра—, муаммоларни ҳал қилиш, ўрталарни ислоҳ қилиш ва бирлаштиришга кафилдир. Чунки, ота-она келинларидаги бу самимийлик, муҳаббат ва жўшган меҳрни кўрар эканлар, бу гўзалликни ҳеч қачон унутмайдилар.\nҲаётимизда келинларини ўз қизларини суйгандек балки улардан кўра кўпроқ суядиган талайгина қайин она ва қайин оталарни кўрганмиз.\nБуларнинг барчаси Аллоҳнинг тавфиқи, кейин эса ўша келинларнинг ҳикматли тадбирлари ҳамда куёвининг ота-онаси билан чиройли муомала қилишга ҳарисликлари сабаблидир.\nҚайин она ва қайин отанинг муҳаббатларини қозониши учун келинга ёрдамчи бўладиган нарсалардан бири (юқоридагиларга илова ўлароқ), жафоларга сабр қилиши, ажру-савоб умид қилиши ва ишларнинг оқибатига қарашидир.\nБундан ташқари, куёвига ота-онасига яхшилик қилишни ва эри ота-онасидан кўра унга (хотинга) мойил бўлиб қолганини сездирмасликни тавсия қилиши.\nҚайин она ва қайин отанинг қалбларини ўзига юмшоқ қилиш ва уларга чиройли муомала қилиш йўлларини қулайлаштиришини сўраб Аллоҳ таолога илтижо қилиш.\nЭй муҳтарама келин, айтилган нарсаларга амал қилинг, бу дунёда чиройли мақтов ва яхши номга, охиратда эса мангу неъматлар ва буюк ажрларга сазовор бўласиз!\n – Муаллифнинг “Мин ахтоил-азваж” китоби, 5 – 9.\n – “Мин ахтоиз-завжот”, 11 – 16.


Боғдод марказида 2 нафар террорчи ўзини ўзи портлатиб юборди — видео\nИроқ пойтахти Боғдод марказида 21 январь, пайшанба куни 2 ҳудкуш террорчи ўзини портлатиб юборди. Бу ҳақда «CNN» хабар берди.\nМаълум қилинишича, Ироқ пойтахтининг марказида биринчи террорист бозорга кирган ва ўзини касал қилиб кўрсатган ҳолда ёрдам сўраган, шу сабабли унинг атрофида одамлар тўпланган. Кейин иккинчи террорчи белига портловчи мосламани жойлаб, мототциклда одамлар турган жойга ҳайдаб борган.\nҲужум оқибатида камида 13 киши ҳалок бўлган, 30 га яқин киши тан жароҳатлари олган. «Ҳалок бўлганларнинг сони ҳали ортиши мумкин, чунки яраланганларнинг аҳволи оғир экани айтилмоқда», дейилади хабарда. Ҳозирча воқеа учун жавобгарликни ҳеч ким бўйнига олмаган. Таъкидланишича, Ироқда бу каби ҳужумлар 2017 йилдан бери кузатилмаган эди.\nБундай портлашлардан иккитаси Ироқда мазҳаблараро уруш авж олган 2005 ва 2007 йиллар орасида содир бўлган эди.\nАввалроқ Мадрид марказидаги бино портлаб кетгани ҳақида хабар берилган эди. Шунингдек, Саудия Aрабистонида Eвропа Иттифоқи элчилари иштирок этган маросим вақтида номусулмонлар қабристонида портлаш содир бўлган.


Кашандаларнинг организмида онкологик касалликлар тез ривожланади\n4 Фев 2019 2361\nКашандалар кўп йиллик чекиш “тажриба”сига эга бўлиш-бўлмаслигидан қатъий назар уларнинг организмида рак касаллиги ривожланиши мумкин. АҚШнинг Уэлла Корнелла тиббиёт коллежи олимлари бу борада кўплаб тадқиқот ўтказган ва шундай хулосага келга.\nТадқиқот натижаларига кўра, кашандалар ўпкасида молекуляр даражада онкологик касалликларнинг ривожланиши учун "қулай яшаш шароити" яратилади. Баъзида тиббиёт ходимлари бу хасталикнинг илк белгиларини аниқламай туриб, кутилмаганда саратон ривожланиши мумкин экан. Изланишлар натижасига қараганда, кашандаларнинг юқори нафас йўллари юзасида жойлашган ҳужайраларда ўпка ракида учрайдиган ҳужайраларнинг генлари ишга тушади. Ана шунинг ўзи чекишнинг инсон организми учун нақадар зарарли эканини тасдиқлайди. Аммо бу билан кашандаларнинг ҳаммаси шу хасталикка чалинади деб бўлмайди. Шундай бўлса-да, мазкур тадқиқот натижалари барча кашандалар ўпка ва нафас йўллари раки ривожланишига мойил бўлган гуруҳга киришини тасдиқламоқда.


ЖАНГОВАР ВАЗИЯТЛАРДА МЕРГАН ФАОЛИЯТИ\nМерганнинг жанговар психофизиологияси. Мерганлар қурол-аслаҳалар ва шахсий таркиб етишмаслигининг ўрнини тўлдиришга имкон беради. Улар душманнинг жанговар фаолияти самарадорлигини сезиларли даражада пасайтириши ёки умуман йўққа чиқариши мумкин.\nИккинчи жаҳон урушида қўлланилган жанговар йўриқномалардан. Мерганлик – ўта аниқликни ва диққатни талаб этиб, ушбу жараён нафақат жисмоний чидамлилик ва матонатни, балки асаб мустаҳкамлигини талаб қилади. Мерганнинг ўт очиш самарадорлигини ошириш кўп жиҳатдан унинг танасида юз бераётган физиологик ва психофизиологик жараёнларни билиш билан боғлиқ.\nМерганнинг физиологияси. Мерганнинг ҳиссиётларга берилишга ҳаққи йўқ. Психологик таранглик пайтида ҳаракатланиш кўникмалари ҳамда мувозанат бузилиши рўй беради. Мерганликни эндигина бошлаганларда юқорида қайд этилган ҳолатлар отишдан олдинги «старт олди ҳолати» деб аталади. Мерганнинг старт олди сафарбарлик ҳолати динамик жанговар фаолият турларида ўзини физиологик жиҳатдан оқласа, отишга тайёрланишда эса у оддий стрессга айланади.\nБунга қарши нима қилиш мумкин?\nБиринчидан, организмдан адреналин ва бошқа стресс гормонлари ажралиб чиқиши жуда ҳам кўп витаминларни «ёқиб юборади». Шу сабабли мерган ўз кундалик ҳаёти давомида витаминларнинг ўрнини тўлдириб бориши лозим. Бунинг учун у алкоголь маҳсулотларидан бутунлай воз кечиши шарт. Витаминлар яхшироқ ҳазм бўлиши учун соғлом жигар зарур.\nИккинчидан, ҳар қандай стресс вақтида танада кўп миқдорда глюкоза куйиб кетади ва шу боис углеводларга бўлган эҳтиёж ортади. Синов тажрибасини ўтказинг – агар отиш вақтида сизда тахикардия бошланса, у ҳолда тилингиз остига нордон-ширин обаки қўйинг. Бироздан сўнг қўрқув пасаяди, сўнгра умуман йўқолади. Бундай оддий усул натижасида кўриш қобилияти кучаяди, чунки нордон-ширин таъм кўриш тизимини рефлекс даражасида сафарбар қилади.\nМерганнинг кўриш қобилияти – мушаклар фаолиятини таъминлаб берувчи кинетикавий алоқалар механизмининг ҳаракатланишига олиб келади. Мерганнинг ҳаракатлари унинг сезувчанлиги билан қанчалик тўла таъминланса, вазифани шунчалик аниқ бажара олади.\n«Мерган кўзлари билан ўйлайди». Кўз – мерганнинг асосий иш органи бўлганлиги боис, уни асраб-авайлаш лозим. Ҳар қандай оптика асбоби билан ишлаш кўзни анча толиқтиради.\nҲар қандай оптика асбобида (дурбин, перископ, стереоқувур ва оптик нишонга олиш мосламаси) параллакс мавжуд, яъни линзалар оптик ўқларининг бир-бирига мос келмаслиги ҳолати. Ишлаб чиқаришнинг сифатига кўра параллакс катта ёки кичик бўлиши мумкин. Сиз агар оптик нишонга олиш мосламаси билан ишлаётганингизда тўсатдан кўз соққангизда оғриқ пайдо бўлса, демак, ушбу оптик мосламада параллакс катталашган ҳисобланади. Ҳатто ҳар қандай яхши ясалган оптик нишонга олиш мосламаси билан ишлаётганингизда ҳам кўзингиз толиқаверади ва кўз оғриғи барибир бўлади. Кўзда оғриқнинг пайдо бўлиши «нишонга олувчи» кўзингиз бундан 15 – 20 дақиқа олдин толиққанлигидан далолат беради.\nТолиққан кўз нишонга олиш даврида йўл қўйилган хатоликларни сезмайди! Шу сабабли мерган тез-тез «кўзлари билан дам олиши» лозим.\nМерганга чекиш тақиқланади! Чекилган биттагина сигарета туфайли кўриш майдони тораяди, кўриш қобилияти сусайиб, ўткирлиги ва таъсирчанлиги пасаяди, шунингдек, кўриш майдони кичиклашади! Бу чекувчи мерганларнинг ишларидаги тушунтириб бўлмайдиган «узилишлар»нинг асосий сабаби ҳисобланади.\nПсихологик жиҳатдан ўзини ўзи бошқариш\nЖанговар вазият аскарнинг психикасига жуда ҳам кучли таъсир этади. Айниқса бундай вазиятга тайёр бўлмаган инсонга унинг таъсири кучли бўлиб, ушбу вазиятда инсон берилган жанговар вазифани сифатли бажара олиш қобилиятини йўқотади. Америкалик психологлар томонидан ўтказилган тадқиқотларнинг кўрсатишича, жанг майдонида тўрт нафар аскардан фақат биттаси рақибни тўғри нишонга олади, қолган аскарлар эса ёки «шовқинлар эффекти»ни ҳосил қилади ёхуд жангда умуман иштирок этмайди.\nАмалиётнинг кўрсатишича, ушбу муаммони самарали ҳал этиш йўлларидан бири ҳарбий хизматчини психологик жиҳатдан тайёрлаш тизими ҳисобланади. Керакли психологик ҳолатни келтириб чиқариш учун психологик жиҳатдан тайёрлашнинг оддий нафас олиш ва жисмоний усуллари, медитация қилиш, ишонтириш, ўзини ўзи гипноз қилиш ва шу каби турли кўринишдаги мураккаб усуллари қўлланилади. Психологик жиҳатдан ўзини ўзи бошқариш кўникмаларини ўрганишни физиологик усуллардан бошлаш лозим.\nПодполковник Баҳодир АЛИЯРОВ, подполковник Руслан РАДЖАПОВ,


29 августгача Xiaomi, Redmi ва Poco смартфонларига улкан чегирмалар бор - Terabayt.Uz\n29 августгача Xiaomi, Redmi ва Poco смартфонларига улкан чегирмалар бор\nXiaomi компанияси Россиядаги расмий онлайн-дўконида янги ўқув йилининг бошланиши муносабати билан чегирмалар эълон қилди. Хабарга кўра, бу ҳали арзонлатиб сотишнинг биринчи босқичи бўлиб, 29 августгача давом этади.\nЎҚИНГ: Таниқли компаниянинг 12 хил смартфонини нақ 500 долларгача чегирма билан олиш мумкин!\nМазкур акция доирасида 20 минг рублгача борувчи чегирмалар таклиф этилмоқда. Яъни, тезкор/ички хотираси тегишлича 8/256 гигабайтлик Xiaomi Mi 10 флагманини одатдаги 69 990 рубль ўрнига акция даврида 49 990 рублга олиш мумкин.\nPoco F2 Pro смартфонининг 8/256 гигабайтлик варианти нархини эса 49 990 рублдан то 39 990 рублгача пасайтиришган. Эслатиб ўтамиз, бу – Хитойда тақдим қилинган флагман – Redmi K30 Pro моделининг глобал версиясидир.\nAnTuTu бенчмаркининг ўтган ойдаги энг қудратли ҳамёнбоп смартфонлар глобал рўйхатида учинчи ўринни эгаллаган Redmi Note 8 Pro учун эса 5 минг рубллик чегирма бор: уни 19 990 рублга эмас, балки 14 990 рублга олиш мумкин.\nҚизиқарли чегирмалар Xiaomi, Redmi ва Poco смартфонларидан ташқари, компания экотизимининг қолган қурилмалари – телевизор, қулоқчин, робот-чангютгич ва ҳоказолар учун ҳам амал қилади. Демак, айни дамда Россияда бўлиб турган мухлисларимиз расмий сайтдаги тегишли саҳифага мана бу ҳавола орқали ўтиб, чегирмалардан фойдаланишлари мумкин. Агар яқинларингиздан кимдир айни дамда шу мамлакатда бўлса – бу янгиликни уларга етказиб қўйсангиз ҳам бўлади.\n#Redmi #Xiaomi #Android смартфон #нархлар #аксессуарлар #POCOPHONE #Xiaomi Poco #Xiaomi Redmi Note 8 Pro #Xiaomi Redmi K30 Pro #Xiaomi Mi 10 #Xiaomi Poco F2 Pro


Тошкентда автобус пиёдани, «Матиз» эса мактаб...\n19.01.2018 18:52 0 760\nТошкент шаҳар Шайҳонтоҳур туман ички ишлар бошқармаси «102» тезкор рақамига тушган хабарга кўра, Белтепа мавзесида ҳайдовчи Н.А. (1991 йилда туғилган) автобусни бошқариб кетаётиб, пиёдани уриб юборган.\n1961 йилда туғилган пиёда Белтепа мавзесида яшовчи фуқаро бўлиб, ўнг болдир соҳаси очиқ синиши ташхиси билан шифохонага ётқизилган.\nШунингдек, шу куни Юнусобод туман ички ишлар бошқармаси «102» тезкор рақамига ҳам «Матиз» ҳайдовчиси (1992 йилда туғилган) 9-синф ўқувчисини уриб юборгани ҳақида хабар келиб тушди. Жабрланувчи «БМЁЖ, БМЧ, ўнг елка суяги синиши» ташхиси билан шифохонага ётқизилган.\nМазкур икки ҳолат юзасидан суриштирув-тергов ҳаракатлари олиб борилмоқда.


Россияга йўл олган тожикистонлик муҳожирлар, 6 октябрь, 2018 йил\nҲар йили пул ишлаб топиш учун Россияга йўл оладиган Фарзона Саидова бу сафар чиқимни камроқ қилиш учун муҳожирликка автобусда жўнади. Тан олишича, ҳеч қачон йўл азоби бунчалик узоқ ва оғир бўлмаган.\n“Йўлда ғам емайсан, дейишган эди”\nТанишлари Фарзонага Москвада автобусда бориш поезд ёки учоқ харажатидан анча арзон тушишини айтган.\nУ эса шунга ишониб, 27 сентябрда 40 нафар мигрант билан пойтахт автовокзалидан «Asian Еxpress» компанияси автобусида йўлга чиқди.\nЎзининг айтишича, Ўзбекистон чегарасигача етиб олгач, Россиянинг “люкс” русумидаги автобусига ўтирасизлар ва йўлда маза қилиб кетасизлар, қабилидаги ваъдалар жуда қуюқ бўлган эди.\n− Чегарада тўзиб кетган, салони ифлос ва чанг-чунг автобусни кўриб, лол қолдик. Москвага бир ҳафта деганда етдик, йўл азоби – гўр азоби бўлди: автобус тинмай бузилар, бизнинг эса кутиб кунимиз ўтди. Қаторимизда ҳомиладор аёл ҳам бор эди, бўлари бўлди бечоранинг, тинмай йиғлади ўзиям. Ҳамроҳларимиздан бири Ўзбекистондаёқ орқасига қайтиб кетди, − дея ҳикоя қилади Фарзона.\nУчоқ чиптаси нархидаги автобус сафари\nФарзона Россия пойтахтига 3 кунда элтиб қўйишга ваъда беришганини айтади, лекин сафар бир ҳафтага чўзилиб кетган. Харажатлар эса авиачипта тўловидан ҳам ошиб тушган. 1100 сомонийдан йўл пулини тўлашганига қарамай, ҳайдовчи улардан қўшимча пул талаб қилиб турган.\n‒ Автобусни ГАИ ходимлари тўхтатиши билан ҳайдовчи, менда пул йўқ, ўзларинг йиғиб тўланглар, бўлмаса, у ёғига кетмаймиз, деб туриб олар эди,‒ дейди Фарзона.\nМеҳнат муҳожирлари бошидан кечирган азоб-уқубатларни ҳуқуқни ҳимоя қилувчи Баҳрулло Одинаев тасвирга олиб борди. Видеода автобус Самарқандда бузилиб қолгани ва у тузатилаётгани акс этган. Ташқарида кутиб турган йўловчилар ҳайдовчидан яхшилаб тузатишни илтимос қилади.\nҲуқуқ ҳимоячиси видеоси\nБаҳрулло Одинаев 6 октябрь куни муҳожирларнинг автобусдаги сафар азоблари ҳақида эшитганини ва бунга гувоҳ бўлиш учун уларга ҳамроҳ бўлганини айтди.\n‒ Сафар олдидан бизни чегарада кутиб турган автобусда барча шароитлар: wi-fi, иситиш ва ҳаво айланиш тизимлари бўлади, деб ваъда беришди. Уни оғзидан бол томиб мақташди. Лекин ҳаммаси ёлғон экан: дим ҳаво, совуқ, тинмай бузилишлар, ‒ дейди суҳбатдош.\nМеҳнат муҳожирлари автобусдаги сафар шароитлари ёмонлигидан биринчи марта шикоят қилаётгани йўқ.\nУчоқ чипталари қимматлиги учун кўпчилик тожикистонликлар автобус сафарини танлашга мажбур: Ўзбекистон ёки Қирғизистон чегерасига етиб олгач, у ёғига яна Россиягача автобусда кетади. Муҳожирлар Тожикистон чегарасидан чиқиб кетгандан сўнг ноилож қолади ва йўлни эски-туски автобусларда давом эттиришга мажбур бўлади.\n“Чегарагача борамиз, деб айтган эдик-ку”\n«Asian Еxpress» компанияси вакиллари яқин вақтгача республика чегарасидан ташқарига чиқишга ҳуқуқи бўлмагани, шунинг учун йўловчиларни Ўзбекистон чегарасигача элтиб қўйганини айтади.\nШартнома бўйича Россиягача уларни олиб бориб қўйиш мажбуриятини хусусий компаниялар олган.\n«Asian Еxpress» компанияси вакили Садриддин Азизов “Озоди” радиоси билан суҳбатда шундай деди: “Биз мижозларимизни фақат чегарагача элтиб қўйишимизни, ўша ердан улар бошқа автобусга миниши кераклигини айтганмиз. Биз уларга сафарга чиқишларидан олдин вазиятни тушунтирамиз. Автобус йўловчиларни манзилга элтиб қўймаган ҳолат бўлган эмас”.\nЯқинда компания йўловчиларни Душанбедан Россиягача элтиб қўйиш ҳуқуқини қўлга киритди. Азизовнинг айтишича, 8 октябрь куни бундай олис сафарга илк марта «Asian Еxpress» компанияси автобуси чиқади.


“Қувноқлар ва зукколар” – Сурхон тонги\nБош саҳифа / Жамият / “Қувноқлар ва зукколар”\n“Қувноқлар ва зукколар”\nИюл 21, 2018\tЖамият Изоҳ қолдириш 749 Кўрилди\nҲарбий хизматчилар ва уларнинг оила аъзоларининг интеллектуал салоҳиятини ошиши, Ватанга, халқига бўлган меҳр-муҳаббатини юксалтириш, соғлом турмуш тарзини тарғиб қилиш, ҳарбий қисмларда юксак маънавий ва ахлоқий муҳитни қарор топтириш мақсадида Термиз шаҳридаги офицерлар уйида “Қувноқлар ва зукколар” кўрик-танлови ўтказилди.\n“Фидойинг бўлгаймиз сени, Ўзбекистон!” шиори остида ўтказилган тадбирда вилоятимиз ҳудудида жойлашган ҳарбий қисм ва муассасаларда фаолият олиб бораётган жамоалар ўзаро беллашди. Ҳайъат аъзолари жамоаларнинг 4 шарт бўйича чиқишларини холисона баҳолаб боришди. Айниқса, ҳарбий хизматчилар ҳаётига боғлиқ юморга бой театрлаштирилган саҳна кўринишлари кўпчиликка манзур бўлди.\nКескин беллашувлардан сўнг ҳарбий қисмларнинг “Жануб қалқонлари” жамоаси биринчи, “Сурхон Алпомишлари” иккинчи, “Мард ўғлонлар” жамоаси эса учинчи ўринга муносиб деб топилди. Ғолиб жамоалар фахрий ёрлиқ ва эсдалик совғалари билан тақдирланишди. Ҳарбий қисмлар жамоалари ўртасида ўтган кўрик-танлов тадбир иштирокчиларида унутилмас таассурот қолдирди.\nОлдинги Аёл ва гул\nКейинги Ўзбек киноси қачон ўзгаради?\nЭга бўлмаса нега?..\nҲуқуқбузарлик учун 15 сутка


ЎзА - Ховосда 140 та янги иш ўрнига эга тикувчилик цехи иш бошлади\n09.03.2019 19:49 Чоп этиш версияси\nХовосда 140 та янги иш ўрнига эга тикувчилик цехи иш бошлади\nХовос тумани Бунёдкор маҳалласида “Sirdaryo baraka chevarlari” масъулияти чекланган жамиятга қарашли тикувчилик цехи иш бошлади.\nШу муносабат билан ташкил этилган тадбирда давлат ва жамоат ташкилотлари ҳамда жамоатчилик вакиллари, тадбиркорлар ва ёшлар иштирок этди.\nБунёдкор маҳалласида дастлабки енгил конструкцияли тикувчилик мажмуаси ташкил этилди. Лойиҳани амалга ошириш жараёнида корхонани жойлаштириш ҳудудини белгилаш ва тегишли муҳандислик тармоқларига уланишида вилоят ва туман ҳокимликлари томонидан зарурий амалий ёрдамлар кўрсатилди.\nҚисқа фурсатларда қаровсиз, ташландиқ, шўр босган жойда, энг замонавий технологиялар билан жиҳозланган тикув мажмуаси янгидан барпо этилди. Ана шунинг ҳисобига маҳалладаги 140 нафар ишлаш истагини билдирган хотин-қизлар доимий иш ўрни билан таъминланди. Лойиҳанинг кейинги босқичлари ишга туширилса, яна 100 та иш ўрни яратилиши кутилмоқда.\nУшбу корхонада йилига 8 миллион дона болалар, аёллар, эркаклар ва махсус иш кийимлари, сочиқ ва чойшаблар ишлаб чиқарилади. Дастлабки йилларда ишлаб чиқарилган маҳсулотнинг 60 фоизи экспортга, қолганлари ички бозорга йўналтирилади.\n– Маҳалламизда тикув фабрикаси иш бошлаганидан ниҳоятда хурсандман, – дейди Бунёдкор маҳалласида яшовчи 2 нафар II гуруҳ ногиронлиги бўлган фарзанднинг онаси Зулайҳо Қобилова. – Турмуш ўртоғим вафот этгандан сўнг оиланинг бор юки ёлғиз елкамга тушди. Фарзандлар парвариши билан рўзғор юкидан қийналган вақтларим кўп бўлди. Тикувчилик билан 13 йил шуғулланиб, рўзғор тебратиш қийинлигидан, қадрдон тикув машинкамни сотишга мажбур бўлдим.\nХудога минг шукур, уйимга яқин бўлган ҳудудда севган ҳунарим билан яна машғул бўлиш, фарзандларим тарбияси ва қарови билан ҳам шуғулланишимга имкон яратиб берилди.\nТадбирда Ўзбекистон Республикаси Бош вазири ўринбосари, Ўзбекистон Хотин-қизлар қўмитаси раиси Т.Норбоева, Сирдарё вилояти ҳокими Ғ.Мирзаевлар сўзга чиқди.


Ӄандай бўлмасин, Оӄ Уйнинг Ўзбекистонга оид ӄарори ниҳоятда дипломатик ва аӄлли эканини мустаӄил кузатувчилар эътироф этишмоӄда.\nБиринчидан, ӄабул ӄилинган ӄарор Президент Бушнинг уни икки юзламачиликда, хавфсизлик деб, демократияни эсдан чиӄариб ӄўяётганликда айблаётганларга кескин жавобдир. Ўз ӄарори билан Буш маъмурияти инсон ҳуӄуӄлари ва демократия масалалари АҚШ учун ҳаӄиӄатан ҳам устувор масала бўлиб ӄолаётганини намойиш ӄилишга муваффаӄ бўлди. Айни ваӄтда Буш 18 миллион доллар Ўзбекистон учун унчалик катта маблағ эмаслиги, 18 миллион деб Ислом Каримов АҚШдан Хонабодни бўшатиб ӄўйинглар, деб талаб ӄилмаслигини яхши тушунди. Хуллас, ӄўйлар ҳам тирик, бўрилар ҳам тўӄ.\nБуни таниӄли минтаӄашунос, Лондонда нашр этиладиган “Жейнс Сентинел: Россия ва МДҲ” журнали бош муҳаррири Алекс Ватанка ҳам эътироф этади:\n"Менимча, дипломатия нуӄтаи назаридан бу катта муваффаӄиятдир. Фикримча, ӄайтараман, бу менинг шахсий фикрим, Ўзбекистон ва АҚШ норасмий келишувга эришган. Тошкент ва Вашингтон АҚШ раҳбарияти жамоатчиликни инобатга олган ҳолда айнан шундай ӄарор ӄабул ӄилиши кераклигини яхши тушунди. Амалда эса, инсон ҳуӄуӄлари топталаётгани, ислоҳотлар амалга оширилмаётганига ӄарамай, ҳар иккала тараф бир-бирига муҳтожлигини яхши билади. Шунинг учун, менимча, бу ӄарор жамоатчиликни шунча-ки тинчлантириш учун хўжа кўрсинга ӄўйилган ӄадамдир" .\nАгар, Алекс Ватанка айтганидек, Вашингтон ӄарори ҳаӄиӄатан ҳам хўжа кўрсинга ӄўйилган ӄадам бўлса, у нишонга бориб тегди. Чунки инсон ҳуӄуӄлари фаоллари ӄарорни олӄишладилар.\n"Ўзбекистонга берилажак ёрдамлар тўхтатилишини кўзда тутувчи АҚШ Давлат Департаментининг ушбу қарорини жуда олқишлаймиз. Чунки, Ўзбекистон кўп вақтдан бери инсон ҳуқуқлари бўйича ёмон кўрсаткичларга эга бўлиб келаётган давлатдир", - деди Ҳюман Райтс\nУотч ташкилотининг Брюсселдаги вакиласи Ванесса Сэнен.\nҲРУнинг минтаӄа бўйича таҳлилчиси Том Малиновски эса “Буш маъмурияти биринчи бор хавфсизлик соҳасидаги шериги билан муносабатларга инсон ҳуӄуӄлари жиддий таъсир кўрсатиши мумкинлигини намойиш ӄилди”, деб фикр билдирди.\nАгар Алекс Ватанка каби мутахассислар фикри тўғри бўлиб, ӄарор ӄабул ӄилинмай туриб, Тошкент ва Вашингтон келишиб олган бўлса, АҚШ Давлат Котибининг ӄарори Конгресс томонидан тасдиӄланади. Чунки у барибир АҚШ ва Ўзбекистон ўртасидаги муносабатларга жиддий таъсир кўрсатмайди.\nАлекс Ватанка гапиради:\n"Ўзбекистон ҳукумати АҚШ ӄўшинларининг Ўзбекистон ҳудудида узоӄроӄ ӄолишини истайди. Бу келишувга 2001 йил охирида эришилган бўлиб, расмий Тошкент АҚШ билан бу даражадаги ҳамкорликка кўп йиллар давомида интилиб келган эди. Ўз навбатида Америка ҳам Ўзбекистон билан мавжуд алоӄаларни саӄлаб ӄолишдан манфаатдор. АҚШ дунёнинг бу ӄисмида Ўзбекистон каби шерикка муҳтож" .\nАгар ноябр ойида бўлиб ўтадиган президентлик сайловларида Жорж Буш ӄайта сайланса, у Ўзбекистонга нисбатан айни сиёсатни давом эттиришини тахимн ӄилиш мумкин. Агар Жон Керрининг омади чопиб, сайловларда ғалаба ӄозонса, унинг МО, хусусан Ўзбекистонга нисбатан сиёсати ӄандай бўлишини айтиш ҳозирча ӄийин.\nШундай ӄилиб, АҚШ Давлат Департаменти ӄарори 18 миллион долларлик ёрдамни кутган тарафларга таъсир ӄилди, холос. Улар эса, маълумотларга кўра, Ўзбекистон Марказий Банки (ёрдамнинг халӄаро мезонларга жавоб берадиган янги ҳисоб-китоб тизимини жорий этишга сарфланиши кўзда тутилган эди) ва ҳуӄуӄ-тартибот органлари (уларнинг ислоҳотларга муҳтожлигини айтмаса ҳам бўлади).


“Ўзбекистон раҳбари “Афғонистон хавфсизлиги — бу Ўзбекистоннинг хавфсизлиги”, дея бир неча бор баёнот берганлар. Афғонистон бўйича сиёсатимизда биз нафақат ушбу мамлакатнинг келажаги, балки умумий хавфсизлигимиз, терроризм, ақидапарастлик ва зўравонликдан холи дунё учун курашмоқдамиз.\nАфғонистоннинг минтақавий иқтисодий ҳамкорликка қўшилиши учун ёрдам бериш жуда муҳим ва Тошкент буни чин дилдан хоҳлайди. Бундан ташқари, шу нарсани тушуниш лозимки, Афғонистон ҳудудидаги таҳдидлар қанчалик кам бўлса, миллий хавфсизликни таъминлашга сарф этиладиган харажатларимиз шунчалик қисқаради. Тежалган маблағларни биз ижтимоий-иқтисодий масалаларни ҳал қилиш, фуқароларимизнинг турмуш даражасини оширишга йўналтиришимиз мумкин”, - дейди Абдулазиз Комилов.


Forum.samdchti.uz • Просмотр темы - ТАРЖИМА НАЗАРИЯСИ ВА АМАЛИЁТИ КАФЕДРАСИ УМУМИЙ МАЪЛУМОТИ\nТАРЖИМА НАЗАРИЯСИ ВА АМАЛИЁТИ КАФЕДРАСИ УМУМИЙ МАЪЛУМОТИ\nbehko08 » 25 май 2014, 19:28\nKafedra 1998-yil institutga tarjimonlik mutaxassisligi bo’yicha talabalar qabul qilinishi bilan «Tillar va tarjima kafedrasi» sifatida tashkil topgan va unga f.f.n dos. S.Jabborov rahbarlik qilgan. 2000-yilda institutda tarjimonlik fakulteti tashkil etildi va kafedraga institutning malakali o’qituvchilari: dots. A.Ko’chiboyev, k.o’q. P.Usmon, k.o’q. D.Sultonova, k.o’q. Sh. Fozilovalar, N Turdiyeva va boshqa yosh o’qituvchilar jalb qilindi. 2003-yil tarjimonlik fakulteti yopilishi munosabati bilan kafedra «Tarjima nazariyasi va amaliyoti» kafedrasi deb atala boshlandi, va kafedraga dots. A.Ko’chiboyev mudir etib saylandi.\nKafedrada 2 ta dotsent (dots.A.Ko’chiboyev, S.Jabborov) 2 ta filologiya fanlar nomzodi (G’.Raximov, N.Turdieva) uchta katta o’qituvchi (P.Usmon, D.Sultonova, Sh.Fozilova) 11 ta magistraturani bitirgan o’qituvchilar (A.Sayfullayev, Sh.Mustanova, O.Yusupov, O’. Qo’ldoshev, G.Xudoyberdiyeva, Sh.Nurbayeva, A.Qosimova, L.Muzaffarova, Z.Soliyeva, J.Quraxmedova, F.Halimova) faoliyat ko’rsatib «tarjima nazariyasi va amaliyoti kursidan» ingliz, nemis, fransuz, koreys filologiyasi IV kurs talabalariga ma’ruza darslari, «Tarjima tarixi», «yozma tarjima», «og’zaki tarjima», «sinxron tarjima» fanlari bo’yicha fakultetlarning ingliz, nemis, fransuz tili tarjimonlik bo’limi talabalariga o’quv mashg’ulotlari o’tkazib kela boshladilar. Kafedraning ilmiy yo’nalishi «Bilvosita va bevosita tarjimonlik dolzarb muammolari» bo’lib bu yo’nalishda shu paytgacha 30 dan ortiq ilmiy maqolalar, o’quv qo’llanma (Bilvosita va bevosita tarjima tahlili» - dots.A.Ko’chiboyev) yozilgan. Kafedra o’qituvchilari dots. A.Ko’chiboyev, dots. S.Jabborov, P.Usmon D.Sultonova, Sh.Fozilovalar tomonidan bevosita fransuz, nemis, ingliz, rus tillaridan romanlar, hikoyalar tarjima qilinib nashr etilgan.\nBugungi kunda tarjima nazariyasi va amaliyoti kafedrasi tarjimonlik fakulteti qoshida bo’lib, kafedrada 23ta professor-o’qituvchi faoliyat ko’rsatib kelmoqda.\nКафедра ёзги дам олишда\nDSC02708.JPG (663.53 KiB) Просмотров: 2801\nIMG_3863.jpg (1.31 MiB) Просмотров: 2801\nКафедра Навруз байрамида\n(312.58 KiB) Скачиваний: 371\nИшчи дастур яратиш жараёни\nIMG_3815.jpg (1.48 MiB) Просмотров: 2801\nIMG_3437.jpg (1.64 MiB) Просмотров: 2801\nПоследний раз редактировалось behko08 25 май 2014, 20:12, всего редактировалось 1 раз.\nRe: ТАРЖИМА НАЗАРИЯСИ ВА АМАЛИЁТИ КАФЕДРАСИ УМУМИЙ МАЪЛУМОТ\nanisanijma » 25 май 2014, 19:52\n1991 йил 17 июньда Самарқанд шаҳрида туғилган. 2012 йилда СамДЧТИ Таржима назарияси ва амалиёти йўналиши бакалавр босқичини тамомлаган. 2011 йил Навоий давлат стипендияси соҳибаси бўлган. Ўқишни тамомлаган йилдаёқ СамДЧТИ Таржима назарияси ва амалиёти йўналиши магистратура босқичи талабаси бўлди ва 2013 йил Президент Давлат стипендияси соҳибасига айланди. Таржима йўналишида қилган бир нечта таржима ишлари ҳамда бир қатор таржимонлик соҳасига оид мақолалар муаллифи. 2013 йил СамДЧТИ Таржима назарияси ва амалиёти кафедрасида ўз ўқитувчилик фаолияти бошлади. Ҳозирда институтга қарашли “ёш таржимонлар” тўгараги фаолиятини юритиб келмоқда. Талабаларга асосий чет тили (инглиз тили), амалий таржима ва ёзма таржима фанларидан дарс беради.\nЗарегистрирован: 25 май 2014, 19:35\nСалиева Заррина Илхомовна 1985 йил 24 январьда Самарқанд шаҳрида дунёга келган. 2001 йил Самарқанд давлат чет тиллар институти бакалавр босқич талабаси бўлиб 2005 йилда ушбу институтни имтиёзли тамомлаган. 2005 йилдан то 2007 йилга қадар шу институтнинг магистратура босқичи талабаси бўлган. 2007 йилда эса аспирантура босқичи талабаси бўлиб 2010 йилда ўқишни муваффақиятли тамомлади ва филология фанлар номзоди илмий даражасига эга бўлди. 2010 йилдан бошлаб Таржима назарияси ва амалиёти кафедрасида ўқитувчилик фаолиятини бошлади ва 2012 йилда кафедра катта ўқитувчисга айланди. 2013 йилда Таржима назарияси ва амалиёти кафедра мудири лавозимида ўз фаолиятини юритиб, 2014 йил кафедра катта илмий изланувчисига айланди. Кафедра фаолияти давомида бир қанча илмий мақолалар яратган. Ҳозирда ўз илмий иши юзасидан илмий татқиқот изланишлари олиб бормоқда. Магистрантларга асосий ўрганилаётган тил (инглиз тили), таржиманинг лингвокултурологик аспектлари каби фанлардан дарс беради.\nanisanijma » 25 май 2014, 19:53\nДаминов Наврўз Қудратович\n1988 йил 21 март куни Самарқанд шаҳрида туғилган. 2007 йил Самарқанд давлат чет тиллар институти таржимонлик факультетига ўқишга кириб, 2011 йил тамомлаган. 2011 йил эса магистратура йўналиши магистрантига айланди ва 2013 йилда ўқишни тамомлади. Шу йилдан бошлаб Таржима назарияси ва амалиёти кафедраси ўқитувчиси лавозимида фаолият юритиб келмоқда. Асосий чет тили (инглиз тили), визуал таржима, амалий фонетика, қиёсий стилистика каби фанлардан талабаларга дарс беради. Ҳозирги кунда 4та илмий мақола муаллифи.\nАсадова Гавҳар Тешабаевна\n1978 йил 1 ноябрьда Самарқанд вилояти Жомбой туманида таваллуд топган. 1996 йил Самарқан давлат чет тиллар институтига ўқишга кириб 2000 йил ўқишни муваффақиятли тамомлади. 2004 йил эса магистратура босқичи магистранти бўлиб 2006 йил магистратурани битирди. 2000 йилдан бошлаб Таржима назарияси ва амалиёти кафедрасида ўқитувчилик фаолиятини бошлаган. Бир қанча илмий мақолалар ёзган, республика ва институт миқёсида ўтказилган конференциялар иштирокчиси. Ҳозирда назарий грамматика, амалий фонетика, лексикология, синхрон таржима ва асосий чет тили (инглиз тили) каби фанлардан таълим бериб келмоқда.\nanisanijma » 25 май 2014, 19:54\nИсматова Юлдуз Шухрат қизи\n1990 йил 17 августда Самарқанд вилояти Пайариқ шаҳрида таваллуд топган. 2008 йил Ўзбекистон давлат жаҳон тиллар университетигаўқишга қабул қилинди ва 2012 йил ўқишни имтиёзли тамомлади. 2012 йил Самарқанд давлат чет тиллар институти Таржимонлик факультети Таржима назарияси ва амалиёти йўналиши магистратура босқич талабаси бўлди. 2013 йилдан бошлаб Таржима назарияси ва амалиёти кафедрасида ўқитувчи лавозимида ишлаб келмоқда. У бир нечта илмий мақолалар ёзган. Тошкентда ўтказилган турли хил спорт мусобақаларида таржимонлик фаолиятини олиб борган. 2014 йил Москвада Шекспир ижоди билан боғлиқ 2та мақоласи чоп этилди. Бир нечта шеърлари Ўзбекистон давлат жаҳон тиллари университети талабалар шеърий тўпламларида босилган. Ҳозирда ёзма таржима, амалий фонетика, таржима ва таъсир муаммолари, таржима тилининг грамматик хусусиятлари ва таржимонлик фаолиятида информацион технологиялардан фойдаланиш каби фанлардан дарс бериб келмоқда.\nКаримова Мохигул Абдухоликовна\n1981 йил 1 февраль куни Самарқанд вилояти Пастарғом туманида дунёга келган. 1997-2001 йиллар давомида Самарқанд давлат чет тиллар институтида таҳсил олган. 2001-2004 йиллар мобайнида эса Самарқанд шаҳар 1-тиббиёт коллежида ўқитувчи лавозимида фаолият олиб борган. 2004 йилдан то 2007 йилга қадар Самарқанд давлат чет тиллар институти инглиз филологияси факультети ўқитувчиси лавозимида ишлаб келган. 2007-2009 йиллар давомида Самарқанд давлат чет тиллар институти инглиз филологияси факультети «Инглиз тили тарихи ва грамматикаси» кафедраси ўқитувчиси бўлиб ишлаган. 2011 йилдан бошлаб эса Самарқанд давлат чет тиллар институти «Таржима назарияси ва амалиёти» кафедраси ўқитувчиси вазифасида фаолият олиб бормоқда. Бир нечта илмий мақолалар муаллифи. Бир нечта конференцияларда гид-таржимон вазифасида фаолият олиб борган. Ҳозирда қиёсий типология, амалий грамматика, назарий грамматика ва назарий фонетика каби фанлардан дарс бериб келмоқда.\nanisanijma » 25 май 2014, 19:55\nКасимова Адиба Носировна\n1981 йил 8 сентябрь куни Тошкент шаҳрида туғилган. 1998-2002 йиллар давомида Самарқанд давлат чет тиллар институтида таҳсил олган. 2003-2005 йилларда эса Самарқанд давлат чет тиллар институти магистратура йўналишида ўқиган. 2005 йилдан то 2008 йилга қадар Самарқанд давлат чет тиллар институти «Инглиз тили лексикаси ва стилистикаси» кафедраси ўқитувчиси бўлиб ишлаган. 2008 йилдан бошлаб эса Самарқанд давлат чет тиллар институти «Таржима назарияси ва амалиёти» кафедраси ўқитувчиси лавозимида ишлаб келмоқда. Бир нечта илмий мақолалар муаллифи, республика ва институт миқёсида ўтказиладиган конференциялар иштирокчиси, кафедрадаги ташкилий ишларнинг бош ташкилотчиларидан бири. Ҳозирда асосий чет тили (инглиз тили), мамлакатшунослик, визуал таржима, оммавий ахборот воситалари, ўзбекистон тарихий обидалари, терминологиялар таржимаси, синхрон таржима ва таржимонлик фаолиятида информацион технологиялардан фойдаланиш каби фанлардан дарс бериб келмоқда.\nҚўлдошев Ўктамжон Ўрозович\n1978 йил 31 июнь куни Самарқанд вилояти Пайариқ туманида таваллуд топган. 1998-2002 йиллар мобайнида Самарқанд давлат чет тиллар институтида таҳсил олган. 2002 йилдан 2003 йилга қадар Самарқанд давлат чет тиллар институти «Таржима ва тиллар» кафедрасида ўқитувчи бўлиб ишлаган. 2003 йилдан 2005 йилга қадар Самарқанд давлат чет тиллар институти магистратура йўналишида таҳсил олган. 2005-2011 йиллари эса Самарқанд давлат чет тиллар институти «Таржима назарияси ва амалиёти» кафедраси ўқитувчиси лавозимида фаолият олиб борган. 2011-2013йилларда Самарқанд давлат чет тиллар институти «Шарқ: араб ва япон тиллари» кафедраси мудири вазифасини бажарувчиси бўлган. 2013 йилдан буён Самарқанд давлат чет тиллар институти «Таржима назарияси ва амалиёти» кафедраси ўқитувчиси лавозимида ишлаб келмоқда. Кафедра баённомалари ва бошқа расмий ҳужжатлар билан иш юритиш бўйича малакали мутахассис. Фаолияти давомида бир нечта илмий мақолалар ёзган. Ҳозирда оммавий ахборот воситалари, мамлакатшунослик, ўзбекистон тарихий обидалари, бадиий таржимада миллий колоритни сақлаш, терминологиялар таржимаси ва ёзма таржима каби фанлардан дарс бериб келмоқда.\nКўчибоев Абдумурот Кўчибоевич\n1944 йил 1 май куни Самарқанд вилояти Пайариқ туманида таваллуд топган. 1961-1970 йилларда СамДУ чет тиллар кафедраси ўқитувчиси бўлиб ишлаган. 1971-1973 йилларда Самарқанд давлат педагогика институти ўқитувчиси лавозимида ишлаган. 1973 йили Собиқ СССР педагогика фанлар академиясининг аспирантура йўналишига ўқишга кириб 1976 йили ўқишни тамомлаган. 1976-1992 йиллари Самарқанд давлат педагогика институти француз тили кафедраси мудири лавозимида фаолият кўрсатган. 1992-1994 йиллари СамДУ чет тиллари кафедрасининг доценти бўлган. 1994 йилдан 2000 йилга қадар СамДЧТИ француз тили кафедраси доценти бўлган. 2001-2004 йиллари СамДЧТИ таржимонлик факультети декани вазифасини бажарган. 2004 йилдан то 2006 йилга қадар СамДЧТИ таржима назарияси ва амалиёти кафедраси мудири лавозимини бажарган. 2006 йилдан то ҳозирги кунга қадар СамДЧТИ таржима назарияси ва амалиёти ва француз тили фонетикаси ва грамматикаси кафедралари доценти бўлиб ишлаб келмоқда. Унинг бир қанча илмий мақолалари, ҳикоялари ва таржима асарлари ўзбек таржимашунослигига етарлича хисса қўшиб келмоқда.


24 октябр 2020, Тошкент вақти: 14:35\nТошкент вилоятининг Бекобод туманида ўқитувчилар 2019 йил учун ўндан ошиқ газета-журналга обуна бўлишга мажбур қилинаяпти.\nTuron24 ахборот агентлигининг ўз манбаси сўзларига таяниб хабар қилишича, Бекобод туман халқ таълими бўлимига қарашли умумтаълим мактаблари учун обуна бўйича тақсимот жадвали ишлаб чиқилган. Тақсимотда “Маърифат”, “Учитель Узбекистана”, “Халқ сўзи”, “Тошкент ҳақиқати”, “Ташкентская правда”, “Бекобод овози”, “Педагог минбари” (“Тарих”, “Математика”, “Физика”, “Кимё”, “Биология” номли иловалари билан), “Тил ва адабиёт таълими”, “Народное слово” сингари нашрларга қайси мактаб нечтадан обуна бўлиши аниқ белгилаб қўйилган.\n“Обуна пули ўқитувчиларнинг ойлигидан босиб қолинади, бунинг учун розилигимиз сўраб ҳам ўтирилмайди, – дейди исми ошкор этилишини истамаган бекободлик ўқитувчилардан бири. – Ўтган йили ҳар ойда ойлигимизнинг 10-15 фоизини обуна учун олиб қолишган. Бу йил ҳам шундай бўлса керак. Ҳозирча кимга неча сўмдан тушиши тақсимланганича йўқ”.\nТақсимотга 57 та мактаб киритилган бўлиб, уларда 2069 нафар ходим ишлаши кўрсатиб ўтилган. Ушбу мактабларда ишловчи ходимлар 2019 йил учун жами 3417 нусхадаги газета-журналга обуна бўлишга мажбур.\nТақсимот Бекобод тумани халқ таълими бўлимининг 2018 йил 30 октябрдаги 01-650/18-сонли хатига илова қилинган. Туман халқ таълими бўлими мудири Ҳасан Соибназаров томонидан имзоланиб, умумтаълим мактаблари директорлари номига юборилган хатда обунани тақсимот жадвали асосида ташкил этиш сўралган.


Осиё Кубоги 2023: Ўзбекистон - Шри-ланка 3:0 - 09.06.2022, Sputnik Ўзбекистон\nОсиё Кубоги 2023: Ўзбекистон - Шри-ланка 3:0\nШри-ланка терма жамоасига қарши учрашув терма жамоанинг бош мураббийи Сречко Катанес учун илк расмий учрашув бўлди. 09.06.2022, Sputnik Ўзбекистон\nТОШКЕНТ, 9 июн — Sputnik. Ўзбекистон миллий терма жамоаси Шри- Ланкага қарши учрашувда 3:0 ҳисобида ғалаба қозонди. Бу ҳақда Спортни ривожлантириш вазирлиги маълум қилди.Ўзбекистон миллий терма жамоаси 2023 йилда ўтказиладиган футбол бўйича Осиё кубогининг саралаш босқичи доирасида Шри-Ланка жамоасига қарши ўйин ўтказди.“C” гуруҳидан ўрин олган терма жамоа Намангандаги “Марказий” стадионда Шри-ланка дарвозасини 3 бор ишғол этди.Голларга Жалолиддин Машарипов, Достонбек Ҳамдамов ва Фарруҳ Сайфиевлар муаллифлик қилишди. Шу тариқа, “C” гуруҳида 3 очко тўплаган Ўзбекистон ҳамда Таиланд терма жамоалари пешқадамлик қилмоқда.Шри-ланка терма жамоасига қарши учрашув терма жамоанинг бош мураббийи Сречко Катанес учун илк расмий учрашув бўлди. Ўйиндан кейин ташкил этилган матбуот анжуманида Сречко Катанес “фақат ҳимояланадиган жамоаларга қарши ўйнаш ҳар доим қийин ҳисобланади” деган фикр билдирди.Шри-Ланка терма жамоаси бош мураббийи Муҳаммад Ҳассан сўзларига кўра, Шри-Ланка жамоасига қарши Осиёнинг гигантлари майдонга тушишди.Маълумот учун, Ўзбекистон жамоаси навбатидаги ўйинини 11 июнда Малдив ороллари терма жамоасига қарши ўтказади.\n09:51 09.06.2022 (янгиланди: 11:28 09.06.2022)\n© Федерация Футбола УзбекистанаУзбекистан - Шри Ланка 3:0\nШри-ланка терма жамоасига қарши учрашув терма жамоанинг бош мураббийи Сречко Катанес учун илк расмий учрашув бўлди.\nТОШКЕНТ, 9 июн — Sputnik. Ўзбекистон миллий терма жамоаси Шри- Ланкага қарши учрашувда 3:0 ҳисобида ғалаба қозонди. Бу ҳақда Спортни ривожлантириш вазирлиги маълум қилди.\nЎзбекистон миллий терма жамоаси 2023 йилда ўтказиладиган футбол бўйича Осиё кубогининг саралаш босқичи доирасида Шри-Ланка жамоасига қарши ўйин ўтказди.\nУзбекистан - Шри Ланка 3:0\n“C” гуруҳидан ўрин олган терма жамоа Намангандаги “Марказий” стадионда Шри-ланка дарвозасини 3 бор ишғол этди.\nГолларга Жалолиддин Машарипов, Достонбек Ҳамдамов ва Фарруҳ Сайфиевлар муаллифлик қилишди. Шу тариқа, “C” гуруҳида 3 очко тўплаган Ўзбекистон ҳамда Таиланд терма жамоалари пешқадамлик қилмоқда.\nШри-ланка терма жамоасига қарши учрашув терма жамоанинг бош мураббийи Сречко Катанес учун илк расмий учрашув бўлди. Ўйиндан кейин ташкил этилган матбуот анжуманида Сречко Катанес “фақат ҳимояланадиган жамоаларга қарши ўйнаш ҳар доим қийин ҳисобланади” деган фикр билдирди.\n“Олдимизда яна 2 та муҳим учрашувлар бор. Уларга жиддий тайёргарлик кўриб, натижамизни яхшилаб боришга ҳаракат қиламиз”, дейди мураббий.\nШри-Ланка терма жамоаси бош мураббийи Муҳаммад Ҳассан сўзларига кўра, Шри-Ланка жамоасига қарши Осиёнинг гигантлари майдонга тушишди.\n“Ўзбекистон биздан анча кучлилигини билардик. Лекин охиригача режамиздан чекинмасликка ҳаракат қилдик. Сўнгги дақиқаларгача кураш олиб борган шогирдларимга раҳмат айтмоқчиман. Айниқса, дарвозабонимиз ажойиб ўйин кўрсатиб, бир неча бор хавфли вазиятларни бартараф этди. Бундан ташқари, шуни алоҳида айтишим керак — бу ердаги мухлислар мени ҳайрон қолдирди. Бунақа атмосферада футбол ўйнаш ҳар доим ёқимли ҳисобланади”, дейди Муҳаммад Ҳассан.\nМаълумот учун, Ўзбекистон жамоаси навбатидаги ўйинини 11 июнда Малдив ороллари терма жамоасига қарши ўтказади.


«Мамлакатимизда қишлоқ хўжалиги кластер тизими асосида ривожлантирилмоқда. Пахта-тўқимачилик, ғаллачилик, мева-сабзавотчилик, узумчилик кластерлари сифат ва даромад жиҳатидан изчил ўсмоқда.\nМева-сабзавотчиликда ҳам кўплаб кластерлар ташкил этилган. Лекин натижалар мавжуд салоҳият даржасида эмас. Масалан, бу тармоқда экспорт миқдорини ҳозирги 1 миллиард 200 минг доллардан 5 миллиард долларга кўпайтириш мумкинлиги ҳисоб-китоб қилинган. Жумладан, бугунги кунда Асака, Ангор, Денов, Жомбой, Самарқанд, Олтиариқ, Қува, Юқори Чирчиқ, Янгиқўрғон туманларидаги мева-сабзавотчилик кластерлари 20-25 миллион долларлик маҳсулот экспорт қилмоқда», дейилади президент матбуот хизмати хабарида.\n«Илгари пахтачиликда фақат хомашё сотардик. Котировка энг яхши бўлган йилда даромад 1 миллиард доллар атрофида бўларди. Мана, ҳозир пахтани ўзимизда қайта ишлаб, 3 миллиард долларга чиқдик. Бу фақатгина экспорт кўрсаткичи. Бу соҳада ҳали қанча иш ўрни, ойлик, солиқ бор. Ишни тўғри ташкил этиб, мева-сабзавотчиликда ҳам шундай натижа қилиш мумкин. «Оёғимизнинг тагида» имконият турибди», – деди давлат раҳбари.\nЭкспорт шартномаси бўлган мева-сабзавот ҳосилини хавф-хатардан суғурталаш харажатларининг 50 фоизи бюджетдан қоплаб берилади.\n«Хонадонда товуқ, қуён ва чорва боқиш – тўқлик, тўкинлик манбайи. Бундай оилада энг зарур кундалик маҳсулотлар доим бўлади. Шу боис йиғилишда хонаки парранда наслчилигини ривожлантириш, ҳар бир туманда ветеринария хизмати ва кичик инкубаторлар ташкил этиш, озуқа етказиб бериш масалаларига алоҳида эътибор қаратилди», дейилади хабарда.


Шарафли ва масъулиятли вазифа - Fitrat.uz\nБош саҳифа / Мақолалар / Шарафли ва масъулиятли вазифа\nYanvar 14, 2020\tШарафли ва масъулиятли вазифаda fikr bildirishni o'chirish 66 Кўришлар\nБугунги кундаги Ватанимиздаги тинч ва осуда ҳаёт, фаровонлик халқимизга мустақиллик сабабидан туҳфа этилган Аллоҳнинг азиз неъматларидандир. Халқимиз азалдан тинчлик ва осойишталикни Ватан, она, озодлик каби муқаддас тушунчалар билан бир қаторда қадрлаб ва эъзозлаб келмоқдалар. Она ватан озодлиги, тинчлиги ва хавфсизлиги ҳимоячилари доимо улуғланиб келинмоқда.\nИнсонни ҳурмат-эҳтиромга етакловчи ишлар бисёр, аммо энг улуғвор ва шарафлиси Ватанни ҳимоя қилишдир. Аждодларимиз тарихда Ватан ҳимояси муқаддаслиги, ҳар қандай вазиятда ҳам, унга бўлган муҳаббатини ва содиқлигини намоён қилишган. Бу эса аждодларимизнинг руҳий камолотини ва жасоратини кўрсатиб турибди.\nВатанни душманлардан ҳимоя қилиш, кўз қорачиғидек асраб-авайлаш динимизда савобли иш эканлигига бир қанча мисоллар келтирилган. Бугун ўсиб келаётган ёшларни бақувват, қалбида Ватанга садоқат ва халқига ҳурмат туйғуси билан вояга етишларига замин яратишимиз лозим. Пайғамбаримиз алайҳиссалом айтадилар: “Болаларингизга сузушни ва отда чопишни ўргатинглар”. Бу ҳадисда ёшларни жисмоний чиниқтиришда юрт ҳимоясига зарур машғулотларга ўргатиш зарурлиги ишора қилинмоқда. Ёшлар бақувват-соғлом бўлса, Ватанини муносиб ҳимоя қила олади.\nИнсоннинг юртига ва халқига зиён-захмат етказмоқчи бўлган одамни ғаним билиши, уни ички-ташқи душманлардан ҳимоя қилиши шу юрт фуқароларининг шарафли бурчи, юртига бўлган муҳаббатининг гўзал намоёндасидир. Туғилган, улғайиб-камол топган юртини ихлос билан турли хавфлардан ҳимоя қилишга киришган кишига жуда улуғ савоблар ваъда қилинган.\nБу хақда Пайғамбар алайҳиссалом ҳадисларида айтадилар:\n“Бир кеча-кундуз чегарани ҳимоя қилиш, бир ой рўза (нафл) тутган ва бир ой кечалари ибодатда тургандан яхшироқдир» (Имом Бухорий ривояти).\nБу ҳадис Ватанимиз сарҳадларида хизмат қилаётган ватан ҳимоячиларига тегишлидир. Халқимиз тинч ва осуда ҳаёт кечиришларига сабаб бўлаётган чегараларимизда юртимизни туну кун ҳимоя қилиб турган аскарлар ва миллий армиямизнинг шарафли хизматлари натижасидир.\nЯна бошқа ҳадисда пайғамбар алайҳиссалом:\nقَالَ رَسُولُ اللهِ صَلَّي اللهُ عليه و سلم: عَيْنَانِ لَا تَمَسُّهُمَا النَّارُ: عَيْنٌ بَكَتْ فِي جَوْفِ اللَّيْلِ خَشْيَةً لله وَ عَيْنٌ بَاتَتْ تَحْرُسُ فِي سَبِيلِ اللهِ. (رواه الترمذي)\n«Кечалари Аллоҳдан кўрқиб ёш тўккан кўзни ва Аллоҳ йўлида тунлари посбонлик қилиб, мижжа қоқмаган кўзни дўзах ўти куйдирмайди», деб марҳамат қилганлар.\nҲар бир мўмин-мусулмоннинг вазифаси Ватан мол-мулкини ҳимоя қилиш, унинг юксалиши ва тараққиёти йўлида хизмат қилиш, бу йўлда жонни фидо қилиш ва орқасида жонажон Ватани, халқи, азиз ота-онаси, қадрдон ака-укаси, опа-синглиси ва оиласи турганини ҳис қилган ҳолда камарбаста бўлишдир. Ватанни севиш ва ҳимоя қилиш ибодат даражасига кўтарилганини юқоридаги ҳадислардан ҳам маълум бўлиб турибди. Буни эвазига Аллоҳдан бериладиган ажр-савобларга, халқини олқишига ва дуосига эга бўлинади.\nВатан ҳимоясидан ўзини олиб қочишни динимизда оғир гуноҳ эканлиги ва ҳалокатга олиб боришлиги таъкидланади.\nЖонажон Ватанимизни ҳимоя қилиш фақатгина ҳарбийларнинг иши эмас, балки барчамизнинг шарафли ва масъулиятли бурчимиздир.\nБу вазифада лоқайдлик ва бепарволикнинг оқибати ҳаммамиз учун ҳалокатдир.\n14-Январь – Ватан ҳимоячилари куни барча шу соҳа вакилларига муборак бўлсин. Шарафли ва масъулиятли вазифаларини бажаришда Аллоҳ куч-қувват, сабр-бардош ва матонат ато этсин. Доимо Аллоҳнинг, халқнинг назарида ва дуосида юришликни насиб этсин.\nПискент туман бош имом-хатиби Зайнилобиддинхон Қудратов\nАввалги Фитна улкан гуноҳдир\nКейинги “Амирсой” тоғ-чанғи курорти ҳудудида намозхона очилди


O‘zLiDeP фаоли чиқиндидан энергия олиш технологиясини ишлаб чиқди | O'zLiDeP\nO‘zLiDeP фаоли чиқиндидан энергия олиш технологиясини ишлаб чиқди\nO‘zLiDeP Тошкент шаҳар Кенгаши Сингапур менежментни ривожлантириш институти билан ҳамкорликда “Инновацион ғоялар – келажак пойдевори” мавзуида тадбир ташкил этди.\nУнда партия “Ёшлар қаноти” фаоли Дмитрий Ким курсдошлари билан бирга ишлаб чиққан “Электр энергияси ва ёнилғи учун хомашё тайёрлаш соҳасида инновацион ғоялари” лойиҳасини тақдимот қилди.\nТаъкидланишича, ғоянинг мақсади – чиқиндилардан электр энергияси ишлаб чиқаришдан иборат бўлиб, у уч босқичда амалга оширилади. Биринчи босқичда чиқиндилар сараланади. Иккинчи босқичда махсус печга жўнатилади. Учунчи босқичда эса ёқилади. Олинган қувват генераторга кетади. Генератор қувватни электр энергиясига айлантиради.\n–Атроф-муҳитга чиқарилаётган чиқиндиларнинг кўплигини кўриб, қандай қилиб улардан самарали фойдаланиш мумкинлигини ўйлаб қолдим, – дейди Д. Ким. – Ахир булар тайёр хомашё. Бир ой давомида ғояни шакллантирдик ва лойиҳа тайёрладик. Энди уни амалга ошириш ва завод қуриш учун 40 сотих ер майдони керак, холос. Агар лойиҳани ҳаётга татбиқ қилсак, экологияни асраш билан бирга, яхшигина фойда ҳам кўриш мумкин.\nДарвоқе, ёш тадбиркор иссиқхона ва аҳоли турар жойларини иситиш учун қулай ва арзон ёнилғи яратиш ғояси устида ишламоқда. Ишлаб чиқилган технология – бу инновацион иссиқхона прессланган ғўзапояси ва ҳар хил чиқиндилар ҳисобига иситилади. Агар ғўзапоя ушбу технология бўйича прессланса, ундан 3 баробар кўпроқ қувват берувчи ёнилғига эга бўлиш мумкин. Бу нафақат иссиқхоналарга алтернатив ёнилғи, балки пром заводларга ва уйларга ишлатиш учун ҳам жуда қулайдир.\nТаъкидлаш керак, Д.Кимнинг ғоялари нафақат фойда келтиради, балки мамлакатимизни янада обод қилишга хизмат қилади.\nБарча тумани ва шахарларда юқоридаги каби тадбриллар амалга оширилса мамалакатимиз иқтисодий тараққиётига хизмат қиладиган иқтидорли ёшлар кўпроқ кашф этилади.


ЎзА - Яшнобод туманида иккита ҳоким бор (ми?)\n15.03.2019 11:11:37 Чоп этиш версияси\nЯшнобод туманида иккита ҳоким бор (ми?)\nЎзА сайтида 2019 йил 11 март куни “Яшнободликлар навбат кутишни яхши кўради(ми?)” сарлавҳали танқидий мақола эълон қилинган эди. Унда аҳолига хизмат кўрсатиш сифати яхши эмаслиги, айниқса тўлов тўлашда одамлар муаммоларга дуч келаётгани, яъни касса ва банкоматларда узоқ навбат кутиб қолаётгани баён этилган эди.\nМақола оддий одамларда қизиқиш уйғотди, албатта. Аммо масъул шахслар бунга парво ҳам қилмади. Айрим ҳокимликлардаги ходимларга ўхшаб телефон орқали “шуни ёзиб нима қилардингиз?”, деб иддао қилишса керак, деб ўйлагандим. Афсуски бу сафар хато ўйлабман.\nОрадан шунча кун ўтди, туман ҳокими балки интернетга кирмас, ижтимоий тармоқларни кузатмас, унга ўзим маълум қила қолай, деган мақсадда Яшнобод тумани ҳокимлиги расмий сайтига кирдим.\nҚандай усулда мурожаат қилиш ҳақида ўйлаб тургандим, ҳокимнинг “виртуал қабулхонаси”га кўзим тушиб қолди. Уни очиб не кўз билан кўрайки, бу ерда “Яшнобод” тумани ҳокими Турдиев Дилмурод Раҳматжонович”, деган ёзувга кўзим тушди. Кўзларимга ишонмадим: бу шахс ҳокимликдан кетганига анча бўлди-ку?\nСайтдаги “тумани ҳокими ва ҳоким ўринбосарлари қабул кунлари”, деган ёзувни босиб кўрсам, бу ерда “Тиллашайхов Ҳожиакбар Камолиддинович - туман ҳокими вазифасини бажарувчи”,деб ёзилган экан.\nХайрият, ҳеч бўлмаса шу ерда аниқ факт бор экан-ку!\nБироқ, кишини ўйлантирадиган томони - наҳотки туман ҳокими виртуал қабулхонаси саккиз ойдан бери очилмаган бўлса? Чунки туманга янги раҳбар тайинланганига шунча вақт бўлди. Ахир кимдир кирганида раҳбарнинг исми-шарифини тўғрилаб қўйган бўларди-да.\nШубҳали “виртуал қабулхона” орқали мурожаат йўлласам, яна эътибордан четда қолади, деб ўйлаб, “Фуқаролар мурожаатлари” рукни орқали мурожаат йўллашга қарор қилдим. Сўралган барча маълумотларни киритдим. “Мурожаат мазмуни” деган майдончага “Uza.uz сайтида 2019 йил 11 мартда эълон қилинган “Яшнободликлар навбат кутишни яхши кўради (ми?) сарлавҳали мақола юзасидан жавоб йўллашингиз сўраймиз”, деган сўзлар битилди ва мақолани интернетдан топиш учун манба киритилди. Жўнатилди... Аммо яна бир жумбоқ пайдо бўлди. Мурожаат кетдими-йўқми, ҳеч қандай “акс-садо” бўлмади. Мурожаатни қайта-қайта юборишимга қарамай, ҳеч бир ўзгариш кўрмадим.\nҲолбуки, Президент виртуал қабулхонасига мурожаат йўлланганда мурожаат рўйхатга олингани ҳақида хабар келади ва мурожаат рақами мурожаат йўлловчи шахсга маълум қилинади. Бу ерда эса...


“Реал” иккинчи супертрансферга тайёр!\n15 июнь, 10:36\nКуни кеча “Монако” ярим ҳимоячиси Орельен Чуамени трансферини эълон қилган “Реал” тез орада яна бир ёш юлдузни ўз сафига қўшиб олишга яқин турибди.\n“Қироллик клуби” мутасаддилари “Боруссия”да порлаётган Жуд Беллингемни Мадридга олиб келишга қарор қилган. Бунинг учун испан клуби 90 миллион евро сарфлашга тайёр, деб хабар бермоқда Cadena Ser нашри.\nМаълумотларга қараганда, “Реал”да айни пайтда Европа Иттифоқига кирмайдиган давлатлардан футболчи олиш бўйича бўш квота йўқ. Шу боис, мадридликлар Жуд Беллингем билан шу ёз ичи келишиб олиб, уни келаси мавсум якунланганда Мадридга олиб келмоқчи.\nАгар англиялик футболчи кўнса, “Реал” унга беш ёки олти йиллик шартнома беради.\nДортмундликлар билан шартномаси 2025 йилнинг ярмигача давом этадиган Беллингемга Манчестернинг икки жамоасиам жиддий қизиқиш билдиряпти.


«Ангрен» ЭИЗда автомобиль шиналари ишлаб чиқарилиши бошланди - Carzone.Uz\n«Ангрен» ЭИЗда автомобиль шиналари ишлаб чиқарилиши бошланди\nЎзбекистон Республикаси президенти Шавкат Мирзиёевнинг топшириғига биноан Тошкент вилоятининг «Ангрен» ЭИЗда қурилаётган резинотехника буюмлар заводида Мустақиллик байрамининг 26 йиллигига бағишлаб автомобиль шиналарининг биринчи тажриба партияси ишлаб чиқарилди. Бу ҳақда «Ўзкимёсаноат» АЖ сайти маълум қилинган, деб ёзади Kun.uz.\nБундан икки йил муқаддам, 2015 йилнинг 28 августида конвеер ленталар, автомобиль ва қишлоқ хўжалик техникаси учун шиналар ишлаб чиқаришни ташкил қилиш лойиҳасининг қурилиш ишлари бошланиши муносабати билан тантанали маросим ўтказилганди. Қурилаётган корхона «Ўзкимёсаноат» АЖ (50 фоиз), «Ўзавтосаноат» (30 фоиз), «Навоий КМК» ДК (10 фоиз) ҳамда «Олмалиқ КМК» АЖ (10 фоиз) томонидан таъсис қилинди.\nШу йилнинг ноябрида фойдаланишга топширилиши мўлжалланган заводни барпо этиш жараёни бугунги кунга келиб якуний босқичга кириб, жадал суръатлар билан жиҳоз-ускуналар монтажи ҳамда уларни созлаш ва ишга тушириш ишлари олиб борилмоқда.\nРезинотехника буюмлар заводи ишга туширилиши билан дастлабки босқичда 3 миллион дона автомобил шиналари, 10 минг метр конвеер ленталари ҳамда қишлоқ хўжалиги техникаси учун 200 минг дона шиналар ишлаб чиқариш кўзда тутилмоқда. Бу эса ўз навбатида республикага 200 миллион доллар миқдорида импорт орқали олиб келинадиган резинотехника буюмлар ҳажми кескин қисқаришига олиб келади.


Дилфуза Собирова. Қадрдонлар (ҳикоя) | www.ziyouz.uz\nБош саҳифа Ўзбек насри онлайн антологиясиДилфуза Собирова (1970)Дилфуза Собирова. Қадрдонлар (ҳикоя)\nДид билан кийинган қирқ ёшлардаги киши нуроний онахонни авайлабгина ёнимдаги ўриндиққа ўтқизди. Стюардесса қиз ширинсуханлик билан самолёт учишга тайёрланаётганини, камарларни боғлашимиз лозимлигини эълон қилди. Кутилмаганда онахон, ҳаммага эшиттириб “Илоҳи омин, сафаримиз бехатар бўлсин…” деб дуо ўқий бошлади. Атрофдагилардан кимдир кулиб, кимдир самимий, ҳатто бир-иккита хорижлик ҳам “омин” деб қўлини дуога кўтарди. Ўғли меҳр ва хижолат аралаш онахонга қараб қўйди.\nКекса киши самолётда безовта бўлса керак деб хавотирлангандим. Хавотирим ўринсиз чиқди. Онахон аввал ҳам учган, шекилли, самолёт кўтарилаётганида безовталанмади.\n— Американи бир айланиб келай дебсиз-да?! — дея гапга тутдим онахонни. — Ёки қариндошлар борми, у ёқда?\n— Қариндошдан ҳам яқин қадрдонларимиз яшайди, шуларни зиёрат қилишга кетяпмиз, болам. Мени олиб бор, кўзим очиқлигида яҳудий қадрдонларимнинг дийдорини яна бир кўрай, дедим.\n— Ҳа, болам, ҳайрон бўлманг. Бизнинг шаҳарчада ҳар хил миллат, шу қаторда ўзбеклару яҳудийлар битта маҳаллада яшардик. Кейинчалик ҳамма ҳар ёққа кўчиб кетди…\nМенинг барибир ҳайрон бўлиб турганимни кўрган ўғли кулди:\n— Бир пайтлар таниш бўлганларни кўргани шунча йўл босиб кетишяпти, деб ҳайронмисиз? Бунинг тарихи узун… Улар нафақат ҳамшаҳар, балки одамийлиги осмон, бағрикенг одамлар эди. Ўзи мусофирчиликда қийналса-да, ҳимматли эди бизнинг ака Яъкуб. Ҳаммага хеш деб мурожаат қиларди. Улар билан бир воқеа сабаб бир оиладек бўлиб кетгандик. Бизга кўп ёрдам қилганди. Ота-онасининг қабри юртимизда қолган. Хабар олиб турамиз. Кўчиб кетишаётганида бутун маҳалламиз билан йиғлаб кузатганмиз…\nБолакай касалманд онаси билан ярим хароба уйда яшарди. Онаси жияк тикиб сотар, шу арзимас пулга кун кўришарди. Она уни туққач, касалманд бўлиб қолган. Отаси эса қўлида чақалоғи билан онасини ёлғиз ташлаб, БАМга кетган. Қулоғига чалинган гапларга қараганда, онаси туғруқхонада, яъни чиллахонада ухлаб қолиб, “нарсаланган” эмиш. Шундан кейин икки йил хаёли паришон бўлиб юрган. Қўни-қўшни биргалашиб болани бир амаллаб катта қилиб олишган. Бола саккиз ёшга кирганида онасининг ақл-ҳуши жойига келиб қолган-у, лекин соғлиғи йўқ, ҳеч қаерда ишламасди.\nБолакай тезроқ катта бўлгиси, онасига жудаям ёрдам бергиси келарди. Маҳалладаги болалар таътил пайтида шаҳар четидаги “грен завод”да (грена — ипак қурти) ишлаб пул топишарди. Уларга ҳаваси келарди. Бир куни маҳалладаги катта болаларга қўшилиб, у ҳам “грен завод”га борди. Назоратчининг “кичкина-ку”, деган эътирозига маҳалладош қиз изоҳ берди:\n— Ёши ўн иккида, бўйи ўсмай қолган!\nБошқа болаларга қўшиб уни ҳам цехга киритишди. Болакай қувончидан ичига сиғмасди. Худди бу ерга кириб олса бўлгани, пули кўпайиб кетадигандай…\nБадбўй зах бинога киргач, кўнгли озиб кетди. Уларнинг вазифаси катта-катта ёғоч қутиларда аралашиб ётган капалак қуртларни бир-биридан ажратиб, алоҳида идишларга солиш экан. Шилимшиқ капалакларни ушлаб кўргач, ғижиниб қайт қилиб юбораёзди.\n— Тез-тез қимирламасанг, ака Яъкубдан калтак ейсан, — уни огоҳлантирди маҳалладош қиз.\nСассиқ, дим хонада боланинг бўлари бўлди, тушгача зўрға чидади. Тушликда завод ошхонаси ёрдамчиларга овқат тарқатаркан, тоза ҳаводан тўйиб-тўйиб нафас олган бола стулга ҳолсиз чўкди. Унинг овқат ейишга ҳам кучи қолмаганди. Дастурхонга тортилган карам дўлмани кўриб тамшаниб қўйди. Бу таомни бир марта қўшни кампир “ҳамсоятовоқ” чиқарганида татиб кўрганди. Шундан буён таъми оғзида қолган. У овқатга термилса-да, хаёли онасида эди. “Гўштли экан”, тамшанди у битта дўлмани бўлаклаб оғзига соларкан. Ойижоним ҳам еганида эди… Бирдан хаёлига келган фикрдан кўзлари порлаб кетди. У дўлманинг картошкасини ва шўрвасига нон ботириб еб, қорнини тўйғазди-да, столдаги “салфетка”ни секингина олди-да, иккинчи дўлмани унга ўради. Кейин атрофга ўғринча қараб олди. Болалар дастурхондан бош кўтармай овқат ейишарди. Унга ҳеч ким эътибор ҳам бермади. Сездирмай дўлмани секин чўнтагига солиб қўйди. Тушликдан кейин цехдаги болалар бироз дадилланиб ишга киришишди. Маҳалладош қиз секингина шивирлади:\n— Олмос, сен атрофдагиларга эътибор берма, улар нариги цехдан пилла ўғирлашади. Бирортасига қўшилма! Агар ака Яъкубнинг қўлига тушсанг, нақ ўлдиради…\nБолакай пиллани нима учун ўғирлашларини тушунмаса-да, хўп деб қўйди. Ака Яъкуб ҳақида роса кўп ваҳимали гаплар эшитгани боис уни кўрмасданоқ қўрқа бошлади. Пилла ўғирлашни эса хаёлига ҳам келтиргани йўқ. Лекин чўнтагидаги ойижони учун олган дўлмасидан қўрқарди. Ака Яъкуб унинг ўғирлик қилганини билиб қолса нима бўлади… Қўрқув кучлилик қилиб қуртлардан ғижингани ҳам эсидан чиқиб ишга киришди.\nИш тугагач, ҳамма ташқарига йўл олди. Лекин эшик олди бирдан ғала-ғовур бўлиб кетди. “Ака Яъкуб, ака Яъкуб” деган ваҳимали гаплар қулоғига чалинган болакай қўрққанидан ўзини орқага олди. Ака Яъкуб эшик ёнида туриб болаларнинг чўнтакларини битта –битта текширар, чўнтагидан пилла чиққанларни калитига ўрнатилган ингичка занжирча билан қарсиллатиб урарди. Болаларнинг қий-чуви атрофни тутгани сари болакайнинг оёқлари қалтираб, ҳолсизланди. Тахлаб қўйилган қутилар орасига кириб яшириниб олди. Ҳаммани кузатган ака Яъкуб сўкинганича қўлидаги пилла тўла қутини жойига қайтариш учун цехга кирди. Этикнинг гурс-гурс овози билан болакайнинг юраги уриши бирлашиб кетгандек эди. Бир пайт унинг кўзи болага тушиб таққа тўхтади.\n— Бу ерда нима қиляпсан? Қўлингдаги нима, нимани яширяпсан? — ўдағайлади у.\nБолакай бир қўлида қоғозга ўралган дўлмани маҳкам сиқиб, иккинчиси билан бошини беркитганича чўкка тушди. У ҳамма нарсага тайёрдек жим турарди. Миясида фақат битта фикр: “Ойижоним ҳам дўлмадан еса эди, гўшти кў-ўп экан-да…” Яъкуб унинг қўлидагини юлиб олди. Олмос бошини чангаллаб, баттар қунишди. “Ўлгудек савалаши аниқ. Сағирга ким ҳам раҳм қиларди!”\nКутилмаганда Яъкуб тиз чўқди ва болакайнинг бошини силади. Олмос қўллари остидан унга жовдирабгина қаради. Ака Яъкуб йиғларди… Товушсиз, кўзларидан шашқатор ёш оқарди… Томоғига хўрсиниқ тиқилган болакай унинг бағрига отилди…\n← Аввалги Аввалги Дилфуза Собирова. Йиллар таъсирини ўтказолмади… (ҳикоя)\nКейинги → Кейинги: Дилфуза Собирова. Мажнунтоллар яширган сир (ҳикоя)


3 Август 10:40\nNUR-SULTAN. Kazinform - Қозоғистон Республикаси Бош вазири Асқар Мамин аҳолини эмлаш ишларини давом эттиришни топширди, деб хабар беради Kazinform мухбири.\nҚозоғистонда Ҳукуматнинг бешта функцияси маҳаллий ижро этувчи органларга ўтказилади Корея Қозоғистоннинг яқин дусти сифатида COVID-19 тугагунга қадар бирга бўлади – КР Элчиси Қозоғистонда қайси давлатларнинг вакцина паспортлари амал қилади\n«Дельта штаммининг тарқалиши туфайли ҳудудларда эпидемиологик вазият ёмонлашди. Республикада касалланиш сезиларли даражада ошди. Касалхона ўринларининг бандлиги 56 фоиз, реанимацияда – 44 фоиз, - деди Асқар Мамин Ҳукумат йиғилишида.\nУнинг таъкидлашича, пандемиядан чиқишнинг ягона йўли - эмлаш.\n«Биринчи компонент билан 5,5 миллиондан ортиқ одам, иккинчи компонент билан эса 4 миллиондан ортиқ одам эмланган. Бу йўналишдаги ишларни давом эттириш керак «, - дея хулоса қилди Бош вазир.\nАввалроқ ҚР Соғлиқни Сақлаш вазири А. Цой Қозоғистондаги ҳозирги эпидемиологик вазият ҳақида хабар берган эди. Унга кўра, Қозоғистон Республикаси 26 июлдан бошлаб қизил зонада. Туркистон вилоятидан ташқари барча вилоятлар қизил зонада. Жорий йилнинг 3 август ҳолатига кўра, республика инфекцин касалхоналарида ўринларнинг бандлиги 56, реанимацияда – 44 фоизни ташкил этди.\nМуаллиф: Азамат Сиздикбаев\n#Тиббиёт #Ҳукумат мажлиси #ҚР Соғлиқни сақлаш вазирлиги #ҚР Бош вазири